text:
EBYAFAAYO
Nnaleka Ebintu Ne Ngoberera Mukama Waffe
“Bw’ogenda okubuulira, todda kubanga bw’onodda, nja kukumenya amagulu.” Taata bwe yaŋŋamba ebigambo ebyo, nnasalawo okugenda. Ku olwo lwe nnatandika okuleka ebintu okusobola okugoberera Mukama waffe. Mu kiseera ekyo nnalina emyaka 16.
KIKI ekyaleetawo embeera eyo? Ka mbabuulire. Nnazaalibwa nga Jjulaayi 29, 1929, era nnakulira ku kyalo ekimu ekisangibwa mu ssaza ly’e Bulacan mu Philippines. Tetwalina bintu bingi kubanga mu kiseera ekyo embeera y’eby’enfuna teyali nnyangu. Bwe nnali mu myaka egy’obuvubuka, waabalukawo olutalo. Eggye lya Japan lyalumba Philippines. Naye olw’okuba ekyalo kyaffe kyali kyesudde, tetwakosebwa nnyo lutalo olwo. Tetwalina leediyo, ttivi, wadde empapula z’amawulire. N’olwekyo amawulire agakwata ku lutalo abantu be baagatutegeezanga.
Twazaalibwa abaana munaana era nze eyali omwana ow’okubiri. Bwe nnaweza emyaka munaana, bajjajja bange bantwala okubeera nabo. Wadde nga twali Bakatuliki, jjajja omusajja yawulirizanga endowooza z’amadiini amalala era yalina ebitabo bingi eby’eddiini mikwano gye bye gyamuwa. Nzijukira lumu yandaga obutabo Protection, Safety, ne Uncovered obwali mu lulimi Olutagalogo, * era n’andaga ne Bayibuli. Nnanyumirwa nnyo okusoma Bayibuli, nnaddala ebitabo ebina eby’Enjiri. Okusoma ebitabo ebyo kyandeetera okwagala okukoppa Yesu.—Yok. 10:27.
NJIGA OKUGOBERERA MUKAMA WAFFE
Eggye lya Japan lyava mu Philippines mu 1945. Mu kiseera ekyo, bazadde bange baŋŋamba nzireyo awaka. Jjajja omusajja yankubiriza okuddayo eka, era bw’entyo nnaddayo.
Nga wayise ekiseera kitono, mu Ddesemba 1945, Abajulirwa ba Yakuwa abaava mu kabuga k’e Angat bajja okubuulira ku kyalo kyaffe. Omujulirwa wa Yakuwa omu eyali akuze mu myaka yajja ewaffe n’atubuulira Bayibuli ky’eyogera ku “nnaku ez’enkomerero.” (2 Tim. 3:1-5) Yatuyita okubaawo mu lukuŋŋaana olw’okusoma Bayibuli olwalinga ku kyalo ekiriraanye ekyaffe. Bazadde bange tebaagenda naye nze nnagenda. Olukuŋŋaana olwo lwalimu abantu nga 20 era abamu baabuuza ebibuuzo ebikwata ku Bayibuli.
Olw’okuba nnali sitegeera bulungi bye baali boogerako, nnasalawo okufuluma ŋŋende. Naye mu kiseera ekyo, baatandika okuyimba oluyimba lw’Obwakabaka. Oluyimba olwo lwannyumira nnyo, ne nsalawo okusigala. Oluvannyuma lw’okuyimba n’okusaba, bonna abaaliwo baasabibwa okubaawo mu lukuŋŋaana olwali lugenda okuba mu Angat ku Ssande.
Bangi ku ffe twatambula mayiro nga ttaano okugenda mu lukuŋŋaana olwali mu maka ga Cruz. Mu lukuŋŋaana olwo mwalimu abantu 50 era kyanneewuunyisa nnyo okulaba nga n’abaana abato boogera ku bintu bya Bayibuli eby’ebuziba. Oluvannyuma lw’okugenda mu nkuŋŋaana emirundi egiwerako, Ow’oluganda Damian Santos, eyali aweereza nga payoniya era eyaliko meeya w’ekibuga, yansaba nsuleko ewuwe. Kumpi ekiro ekyo kyonna twakimala tukubaganya birowoozo ku Bayibuli.
Mu kiseera ekyo, abantu bwe baawuliranga ku njigiriza za Bayibuli ezisookerwako, bakkirizanga mangu amazima. Bwe waali wayise ekiseera kitono bukya ntandika kugenda mu nkuŋŋaana, ab’oluganda bambuuza awamu n’abalala obanga twali twagala okubatizibwa. Nnaddamu nti, “Njagala.” Nnali njagala ‘okuweereza Mukama waffe, Kristo.’ (Bak. 3:24) Baatutwala ku mugga ogwali okumpi awo, era babiri ku ffe ne tubatizibwa nga Febwali 15, 1946.
Twakitegeera nti ng’Abakristaayo ababatize, tulina okubuulira obutayosa nga Yesu bwe yakola. Bwe nnatandika okubuulira, tekyasanyusa taata, era yaŋŋamba nti, “Okyali muto nnyo okubuulira. Ate kimanye nti okunnyikibwa obunnyikibwa mu mugga tekikufuula mubuulizi.” Nnamugamba nti Katonda ayagala tubuulire amawulire amalungi ag’Obwakabaka bwa Katonda. (Mat. 24:14) Era nnamugamba nti, “Nnina okutuukiriza ekyo kye nneeyama eri Katonda.” Ekyo kye kyaviirako taata okwogera ebigambo bye njogedde ku ntandikwa. Yali ayagala kunnemesa kubuulira. Era bw’entyo bwe nnatandika okuleka ebintu okusobola okugoberera Mukama waffe.
Cruz ne mukyala we bansembeza mu maka gaabwe mu Angat. Era baatukubiriza nze ne Nora, muwala waabwe asembayo obuto, okuweereza nga bapayoniya. Ffembi twatandika okuweereza nga bapayoniya nga Noovemba 1, 1947. Nora yali aweerereza mu kabuga akalala, ate nze nga mpeerereza mu Angat.
EMBEERA ENDALA EYANNEETAAGISA OKULEKA EBINTU
Bwe waali wayise emyaka esatu nga mpeereza nga payoniya, Ow’oluganda Earl Stewart, okuva ku ofiisi y’ettabi, yawa emboozi mu kibangirizi ekimu mu Angat era abantu abasukka mu 500 be baaliwo. Emboozi eyo yagiwa mu Lungereza, era oluvannyuma ne ngiwa mu bufunze mu Lutagalogo. Nnali nnakoma mu kya musanvu, naye ekirungi kiri nti abasomesa baffe baakozesanga Lungereza. Ekintu ekirala ekyannyamba okuyiga Olungereza kwe kuba nti ebitabo byaffe ebisinga obungi byali mu Lungereza. N’olwekyo bingi ku byo nnabisomanga mu Lungereza. Bwe kityo, nnasobola okuvvuunula emboozi eyo awamu n’endala ezaaweebwa ku mirundi emirala.
Ku lunaku lwe nnavvuunula emboozi y’Ow’oluganda Stewart, ow’oluganda oyo yatutegeeza nti ofiisi y’ettabi yali yeetaaga ow’oluganda omu oba babiri abaweereza nga bapayoniya okugenda okuweereza ku Beseri. Ab’oluganda abo bandiyambyeko ku mirimu egikolebwa ku Beseri ng’abaminsani bagenze ku lukuŋŋaana olunene olwaliwo mu New York, Amerika mu 1950. Nze omu ku b’oluganda abaayitibwa. Ne ku mulundi ogwo nnaleka embeera gye nnali mmanyidde ne ŋŋenda okuweereza ku Beseri.
Nnatuuka ku Beseri nga Jjuuni 19, 1950, ne ntandika okuweereza. Amaka ga Beseri gaali mu kizimbe ekinene ekikadde ekyali kyetooloddwa emiti eminene, era gaali ku ttaka lya yiika bbiri n’ekitundu. Ab’oluganda nga 12 abaali obwannamunigina be baali baweereza ku Beseri. Ku makya nnakolanga mu ffumbiro. Oluvannyuma, okuva ku ssaawa nga ssatu nnakolanga gwa kugolola ngoye. Bwe ntyo bwe nnakolanga n’olw’eggulo. Nneeyongera okuweereza ku Beseri n’oluvannyuma lw’abaminsani okukomawo. Nnapakiranga magazini ezaabanga zigenda okutwalibwa ku posita, nnategekanga ebitabo eby’okuweereza abantu abaabanga babisabye, era oluusi nnakolanga awatuukira abagenyi. Nnakolanga buli mulimu gwonna gwe bampanga.
NVA MU PHILIPPINES NE ŊŊENDA MU GIREYAADI
Mu 1952, nze awamu n’ab’oluganda abalala mukaaga okuva mu Philippines, twasanyuka nnyo bwe baatuyita okugenda mu Ssomero lya Gireyaadi ery’omulundi ogwa 20. Bingi ku bintu bye twalaba mu Amerika byali bipya gye tuli. Byali bya njawulo nnyo ku ebyo bye nnali mmanyidde ewaffe.
Ng’ekyokulabirako, twalina okuyiga okukozesa ebintu eby’amasannyalaze bye twali tutalabangako. Ate era n’embeera y’obudde yali ya njawulo nnyo ku y’ewaffe! Lumu ku makya bwe nnafuluma ebweru, buli we nnatunulanga waali weeru ate nga walabika bulungi. Ogwo gwe gwali omulundi gwange ogusooka okulaba omuzira. Nneewuunya nnyo bwe nnagukwatako nga gunnyogoga nnyo!
Naye bwe twatandika okutendekebwa mu Ssomero lya Gireyaadi ebintu ebyo twalekera awo okubissaako ebirowoozo. Abasomesa baffe baatuyigirizanga mu ngeri ennungi ennyo, era bye baatuyigirizanga byatutuukanga ku mutima. Twayiga okunoonyereza n’okwesomesa. Okutendekebwa kwe twafuna mu Gireyaadi kwannyamba okweyongera okukula mu by’omwoyo.
Oluvannyuma lw’Essomero lya Gireyaadi nnasindikibwa mu kitundu ekiyitibwa Bronx mu kibuga New York okuweereza nga payoniya ow’enjawulo okumala akaseera. Bwe kityo mu Jjulaayi 1953, nnaliwo ku lukuŋŋaana olunene olwali mu Bronx. Oluvannyuma lw’olukuŋŋaana olwo nnaddayo okuweerereza mu Philippines.
NDEKA OBULAMU BW’EKIBUGA
Ab’oluganda ku ofiisi y’ettabi baŋŋamba nti, “Kati ogenda kukola ng’omulabirizi akyalira ebibiina.” Obuweereza obwo bwali bugenda kunsobozesa okukolera ddala mu bujjuvu omulimu Mukama waffe Yesu gwe yakola ogw’okutambula eŋŋendo empanvu okugenda mu bubuga ne mu bibuga okuyamba endiga za Yakuwa. (1 Peet. 2:21) Nnasindikibwa okuweereza mu masekkati ga Luzon, ekizinga ekisinga obunene mu Philippines, era ekitundu kino kyali kinene nnyo. Mwali muzingiramu essaza ly’e Bulacan, ery’e Nueva Ecija, ery’e Tarlac, n’ery’e Zambales. Okusobola okugenda mu bubuga obumu nnalina okuyita mu Nsozi za Sierra Madre. Tewaaliwo ntambula ya lukale omuntu gye yali ayinza kukozesa kugenda mu bitundu ebyo. N’olwekyo, okusobola okutuukayo nnasabanga abavuzi ba loole banzikirize okutuula waggulu ku miti gye baabanga batwala. Emirundi mingi banzikirizanga naye entambula eyo teyali nnyangu.
Ebibiina ebisinga obungi mu kitundu ekyo byali bitono ate nga bipya. N’olwekyo ab’oluganda baasima nnyo bwe nnabayamba okumanya engeri gye baalina okukubirizaamu enkuŋŋaana n’engeri y’okukolamu omulimu gw’okubuulira.
Oluvannyuma nnasindikibwa okuweerereza mu kitundu ky’e Bicol. Ekitundu ekyo okusinga kyalimu ebibinja by’ababuulizi eby’esudde, bapayoniya ab’enjawulo bye baatandikawo nga bagenze okubuulira mu bifo ebyali bitabuulirwangamu. Mu maka agamu mwalimu kabuyonjo eyali etindiriddwa ebiti bibiri. Bwe nnagenda mu kabuyonjo eyo, ebiti ebyo byagwamu era nange ne ngwamu. Kyantwalira akaseera okwerongoosa okusobola okugenda okulya eky’enkya.
Bwe nnali nga mpeereza mu kitundu ekyo, nnatandika okulowooza ku Nora, eyali yatandika okuweereza nga payoniya mu Bulacan. Mu kiseera ekyo yali aweereza nga payoniya mu kibuga Dumaguete era nnagenda okumukyalirako. Oluvannyuma lw’okumukyalira twatandika okwewandiikiranga amabaluwa, era twafumbiriganwa mu 1956. Wiiki eyasooka mu bufumbo bwaffe twagimala tukyalira ekibiina ekyali ku kizinga Rapu Rapu. Twalinnya ensozi era twatambula nnyo, naye twafuna essanyu lingi okuweereza ab’oluganda abaali mu bitundu ebyesudde nga tuli babiri.
MPITIBWA OKUDDAMU OKUWEEREZA KU BESERI
Oluvannyuma lw’okumala emyaka ng’ena nga tukyalira ebibiina, twayitibwa okuweereza ku ofiisi y’ettabi. Bwe kityo, mu Jjanwali 1960 twatandika okuweereza ku Beseri era obuweereza obwo tubumazeemu emyaka mingi. Ekiseera bwe kizze kiyitawo, nkoleddeko wamu n’ab’oluganda abatali bamu abalina obuvunaanyizibwa obw’amaanyi mu kibiina era nnina bingi bye mbayigiddeko. Nora naye akoze emirimu egitali gimu ku Beseri.
Ekiseera kye mmaze nga mpeereza ku Beseri, ndabye okukulaakulana okw’amaanyi mu Philippines. We nnatandikira okuweereza ku Beseri nga nkyali muvubuka, mu Philippines mwalimu ababuulizi nga 10,000. Naye kati mulimu ababuulizi abasukka mu 200,000, era tulina n’Ababeseri bangi abakola ennyo okuwagira omulimu gw’okubuulira.
Omuwendo gw’ababuulizi bwe gweyongera okulinnya, ekifo Beseri we yali kyali tekikyamala. Bwe kityo Akakiiko Akafuzi kaatugamba okunoonya ekifo ekirala we twandizimbye Beseri enneneko. Nze n’ow’oluganda eyali alabirira omulimu gw’okukuba ebitabo twatambula nnyumba ku nnyumba mu kitundu Beseri mwe yali, nga tubuuza obanga waliwo omuntu atunda ettaka. Tewaaliwo n’omu eyali atunda, era omu ku abo abaalina ettaka yatugamba nti: “Ffe Abakyayina tetutunda, tugula buguzi.”
Naye lumu waliwo ekintu ekyaliwo ekyatwewuunyisa. Omusajja omu yatubuuza obanga twandyagadde okugula ettaka lye kubanga ye yali agenda mu Amerika. N’omusajja omulala eyali amuliraanye naye yasalawo okutuguza ettaka lye era n’akubiriza n’abalala okukola kye kimu. Twasobola n’okugula ettaka ku musajja eyatugamba nti “Ffe Abakyayina tetutunda.” Mu kiseera kitono twafuna ettaka eryali likubisaamu ettaka okwali Beseri emirundi egisukka mu esatu. Ndi mukakafu nti ekyo Yakuwa ye yakikola.
Mu 1950, nze nnali nsingayo obuto ku Beseri. Naye kati nze ne mukyala wange ffe tusingayo obukulu ku Beseri. Ssejjusa kuba nti nnagoberera Mukama waffe. Wadde nga bazadde bange bangoba awaka, Yakuwa ampadde oluganda olw’ensi yonna. Sirina kubuusabuusa kwonna nti Yakuwa atuwa buli kimu kye twetaaga, ka tube nga tuli mu buweereza bwa ngeri ki. Nze ne Nora twebaza nnyo Yakuwa olw’ebyo byonna by’atukoledde era tukubiriza n’abalala okumugezesa.—Mal. 3:10.
Lumu Yesu yagamba Matayo Leevi, eyali omusolooza w’omusolo nti: “Beera mugoberezi wange.” Kiki Matayo kye yakola? ‘Yaleka buli kimu, n’ayimuka n’agoberera Yesu.’ (Luk. 5:27, 28) Nnange nkoppye ekyokulabirako kya Matayo, era nkubiriza abalala okukola kye kimu basobole okufuna emikisa gya Yakuwa.
^ lup. 6 Bwakubibwa Abajulirwa ba Yakuwa naye kati tebukyakubibwa.


c: text/html

text:
Ebya Frank Gashumba bibi
Frank Gashumba ebibye byongedde okubijja, akwatiddwa ne PassPort bbiri nga ziri mu mannya ga njawulo nga kigambibwa nti zombi zize .
Wabula ate menne bwebakola bakola – Innocent Kasumba nga yeyita Mutabaazi Simon ekitongole ky'amagye ekikola ku konoonyereza misango, bwekyagenze okwaza mu maka ge basanzeemu ssitampu makumi abiri ez'ebitongole eby'enjawulo omuli ne Minisitule y'obutebenkevu, y'ebyobulimi Eby'ennyanja n'obulunzi.
Kigambibwa nti gyebuvuddeko abantu bangi babadde beemulugunya ku Frank Gashumba nga bwayonoonye amannya gaabwe nga yefuula akola okunoonyereza ku by'obugagga byabwe ku lwa Kalisoliiso wa Gavumenti.
Wabula era bwebagenze okwaza mu yafiisi ya Frank Gashumba, basanzeemu Passport eyookubiri nga eri mu mannya ga Gashumba Franco Malimungu–passport no B0958085, ne ssitampu endala nnyingi eza Minisitule za Gavumenti.
Bakuumirwa ku kitebe kya ba mbega e Kireka era enkya baakuleetebwa mu kkooti baggulweko emisango .

robotstxt: allowed

filter: keep


text: 1 Nze Pawulo omutume wa Kristo Yesu nga Katonda bwe yayagala, ne Timoseewo+ muganda waffe,2 mpandiikira abatukuvu era ab’oluganda abeesigwa mu Kristo abali e Kkolosaayi:Ekisa eky’ensusso n’emirembe ebiva eri Katonda Kitaffe bibeere nammwe.3 Bulijjo twebaza Katonda, Kitaawe wa Mukama waffe Yesu Kristo, nga tubasabira,4 okuva lwe twawulira ku kukkiriza kwammwe mu Kristo Yesu n’okwagala kwe mulina eri abatukuvu bonna,5 olw’essuubi eribaterekeddwa mu ggulu.+ Essuubi lino mwaliwulirako dda okuyitira mu bubaka obw’amazima, nga gano ge mawulire amalungi6 agazze gye muli. Ng’amawulire amalungi bwe gabala ebibala ne geeyongerayongera mu nsi yonna,+ era bwe gakoze mu mmwe, okuva ku lunaku lwe mwawulira era ne mutegeerera ddala ekisa kya Katonda eky’ensusso mu mazima.7 Ekyo kye mwayigira ku Epafula+ muddu munnaffe omwagalwa, omuweereza wa Kristo omwesigwa ku lwaffe.8 Era ye yatutegeeza ku kwagala kwammwe okuli obumu n’omwoyo gwa Katonda.*9 Eyo ye nsonga lwaki okuva ku lunaku lwe twawulira ebyo, tetulekangayo kubasabira+ n’okwegayirira Katonda ku lwammwe musobole okujjuzibwa okumanya okutuufu+ okw’ebyo by’ayagala mu magezi gonna ne mu kutegeera eby’omwoyo,+10 mulyoke musobole okutambula nga bwe kisaanira mu maaso ga Yakuwa* okusobola okumusanyusiza ddala nga mweyongera okubala ebibala mu buli mulimu omulungi era nga mweyongera okufuna okumanya okutuufu okukwata ku Katonda;+11 era okuyitira mu maanyi ge, ajja kubawa amaanyi gonna ge mwetaaga,+ musobole okugumira byonna n’okugumiikiriza n’essanyu,12 nga mwebaza Kitaffe eyabasobozesa okuba n’omugabo mu busika bw’abatukuvu+ abali mu kitangaala.13 Yatuggya mu buyinza bw’ekizikiza+ n’atutwala mu bwakabaka bw’Omwana we omwagalwa,14 mu oyo twasumululwa okuyitira mu kinunulo, ekitegeeza nti ebibi byaffe byasonyiyibwa.+15 Oyo kye kifaananyi kya Katonda atalabika,+ omubereberye w’ebitonde byonna;+16 era okuyitira mu ye ebintu ebirala byonna byatondebwa mu ggulu ne ku nsi, ebirabika n’ebitalabika,+ ka zibe ntebe za bwakabaka oba bwami oba bufuzi oba buyinza. Ebintu ebirala byonna byatondebwa okuyitira mu ye+ era ku lulwe.17 Ate era, ye yasooka ebintu byonna,+ era okuyitira mu ye ebintu ebirala byonna byatondebwa,18 era ye gwe mutwe gw’omubiri, nga kino kye kibiina.+ Oyo ye mubereberye, era eyasooka okuva mu bafu,+ alyoke afuuke omubereberye mu bintu byonna;19 kubanga Katonda yalaba nga kirungi okuleka ebintu byonna okubeera mu ye mu bujjuvu,+20 era okuyitira mu ye addemu okutabaganya ebintu byonna gy’ali+ ng’aleetawo emirembe okuyitira mu musaayi+ gwe yayiwa ku muti ogw’okubonaabona,* ka bibe bintu eby’oku nsi oba eby’omu ggulu.21 Mazima ddala, edda mwali mweyawudde era nga muli balabe kubanga ebirowoozo byammwe byali ku bikolwa ebibi,22 naye kaakano azzeemu okutabagana nammwe okuyitira mu mubiri gw’oyo eyeewaayo n’afa, asobole okubanjulayo nga muli batukuvu, nga temuliiko kamogo wadde eky’okunenyezebwa mu maaso ge+—23 kasita musigala mu kukkiriza,+ nga munyweredde ku musingi,+ nga temusagaasagana,+ era nga temutwalirizibwa kuva ku ssuubi ery’amawulire amalungi ge mwawulira era agaabuulirwa mu bitonde byonna ebiri wansi w’eggulu.+ Olw’amawulire gano amalungi, nze Pawulo nnafuuka omuweereza.+24 Kaakano nsanyuka olw’okubonaabona ku lwammwe,+ era mpulira nga sinnabonaabona mu bujjuvu mu mubiri gwange ku lw’omubiri gwa Kristo,+ nga kye kibiina.+25 Nnafuuka omuweereza w’ekibiina kino ng’obuweereza+ bwe buli Katonda bwe yampa ku lwammwe, okubuulira ekigambo kye mu bujjuvu,26 ekyama ekitukuvu+ ekyakwekebwa okuva ku nteekateeka z’ebintu* ez’edda+ n’okuva mu mirembe egy’edda. Naye kati kimanyisiddwa eri abatukuvu be,+27 abo Katonda b’ayagadde okumanyisa mu mawanga eby’obugagga eby’ekitiibwa eby’ekyama ekitukuvu.+ Ekyama ekyo ye Kristo ali obumu nammwe, ekitegeeza nti musuubira okugulumizibwa awamu naye.+28 Oyo gwe tubuulira nga tulabula era nga tuyigiriza buli muntu mu magezi gonna, tulyoke tuleete eri Katonda buli muntu nga taliiko ky’abulako mu Kristo.+29 N’olw’ensonga eyo, nkola nnyo era nfuba olw’amaanyi ge agakolera mu nze.+


text:
EBIKWATAGANA N’EBIRI KUNGULU | OSOBOLA OKUBEERA MUKWANO GWA KATONDA
Olina Enkolagana ey’Oku Lusegere ne Katonda?
“Bw’oba olina enkolagana ey’oku lusegere ne Katonda oba musanyufu era oba owulira ng’olina obukuumi. Buli kiseera oba owulira nga Katonda akufaako.”
—CHRISTOPHER, OMUVUBUKA ABEERA MU GHANA.
“Katonda aba amanyi embeera yonna enzibu gy’obaamu era aba akufaako nnyo.”
—HANNAH OW’EMYAKA 13 ABEERA MU AMERIKA.
“Enkolagana ey’oku lusegere ne Katonda kye kintu ekisingayo obulungi omuntu ky’ayinza okuba nakyo!”
—GINA, ABEERA MU JAMAICA ATEMERA MU MYAKA 40.
Okufaananako Christopher, Hannah, ne Gina, abantu bangi okwetooloola ensi yonna bakakafu nti Katonda abatwala nga mikwano gye. Ate ggwe? Naawe owulira ng’olina enkolagana ey’oku lusegere ne Katonda? Wandyagadde okuba n’enkolagana ng’eyo? Oboolyawo oyinza okuba nga weebuuza nti: ‘Ddala omuntu obuntu asobola okuba mukwano gwa Katonda Omuyinza w’Ebintu Byonna?’
OSOBOLA OKUBA MUKWANO GWA KATONDA
Bayibuli eraga nti kisoboka omuntu okuba mukwano gwa Katonda. Mu Isaaya 41:8, Katonda yagamba nti, “Ibulayimu mukwano gwange.” Ate era Yakobo 4:8 wagamba nti: “Musemberere Katonda naye anaabasemberera.” Ebyawandiikibwa ebyo biraga bulungi nti omuntu asobola okuba mukwano gwa Katonda. Naye okuva bwe kiri nti Katonda talabika, oyinza otya okuba mukwano gwe?
Okusobola okuddamu ekibuuzo ekyo, lowooza ku ngeri abantu gye bafuukamu ab’omukwano. Buli omu asooka kumanya mannya ga munne. Bwe beeyongera okuwuliziganya n’okukolagana obulungi, omukwano gwabwe gweyongera okunywera. Okufuuka mukwano gwa Katonda nakyo kifaananako bwe kityo. Lwaki tugamba bwe tutyo? Soma ekitundu ekiddako.


text:
Chapter 1
1 Alina omukisa omuntu atatambulira mu kuteesa kw'ababi, Newakubadde okuyimirira mu kkubo ly'abo abalina ebibi, Newakubadde okutuula ku ntebe y'abanyooma.
2 Naye amateeka ga Mukama ge gamusanyusa; Era mu mateeka ge mw'alowooleza emisana n'ekiro.
3 Naye alifaanana ng'omuti ogwasimbibwa okumpi n'ensulo ez'amazzi, Ogubala emmere yaagwo mu ntuuko zaayo, Era amalagala gaagwo tegawotoka; Na buli ky'akola, akiweerwako omukisa.
4 Ababi si bwe batyo; Naye bali ng'ebisusunku, empewo bye zifuumuula.
5 Ababi kyebaliva balema okuyimirira mu musango, Newakubadde abalina ebibi mu kkuŋŋaaniro ly'abatuukirivu.
6 Kubanga Mukama amanyi ekkubo ly'abatuukirivu: Naye ekkubo ly'ababi liribula.


text:
Amawulire
Raila Odinga Yerangiridde, Abamu Batandise Okujaguza
Ivan Ssenabulya
August 10th, 2017
KENYA
Bya Ivan Ssenabulya
Abavuganya gavumenti ye gwanga lya Kenya mu mukago gwa NASA, bafulumizza ebyebwe okuva mu kulonda kwa bonna, nga berangiridde nga bwebali waggulu nga balyeebya no’bululu obukade 8 songa owa Jubilee, omukulembeze we gwanga Uhuru Kinyata yali mu kifo ekyobiri nobululu obukadde obuli mu 7.
Bano akawungeezi kano batuzizza bannamawulire, Musa Mudavadi, omu ku banna-mukago guno nategeeza nti balina amawulire amekusifu okuva mu kakiiko kebyokulonda munda aka IEBC, nti ebyuma bi kalimagezi ddala byakwatiddwamu nebagotanya obululu ekifuula nnenge.
Bano ababdde wamu ne mumaka waabwe, Raila Omolo Odinga, nebalaga bannamwulire byebogerako mu buwandiike.
Kati era bawandikidde akulira ebyokulonda Wafula Chebukati omukuku gwe bbaluwa nga bamutegeeza abalangirire ku buwanguzi, talangiriramu ebikyamu.
Kati amawulire agavaayo galaga ngabawagizi ba Raila Odinga bwebatandise okujaguza, obuwanguzi bwabwe, waddenga akakiiko akebyokuloda tekanalagirira ebyenkomererdde.
Kati akakiiko kabadde tekanavaayo okwanukula ku nsonga zino.
Ebikyasembyeyo ebyekiseera okuva mu kakaiiko kebyokulonda bikyalaga nti Uhuru Kenyatta akyali waggulu nobululu obukadde 8, nga 54% songa Raila Ondinga nobululu obukadde 6 bye 44%.


text:
ESSUULA EY’OKUSATU
‘Kitaawe w’Abo Bonna Abalina Okukkiriza’
1, 2. Ensi yali ekyuse etya mu kiseera kya Ibulayimu, era Ibulayimu ateekwa okuba nga yali awulira atya?
IBULAYIMU yatunuulira essinzizo eddene ennyo erya katonda w’obulimba eryali mu kibuga Uli. * Yali awulirayo oluyogaano, era ng’alabayo n’omukka ogunyooka. Bakabona ba katonda w’omwezi baali bawaayo ebiweebwayo. Mukube akafaananyi nga musunguwavu era nga yeesooza. Bwe yali atambula okudda eka, ayinza okuba nga yalowooza ku kusinza ebifaananyi okwali kubunye wonna mu Uli. Okuviira ddala mu biseera bya Nuuwa okusinza okw’obulimba kwali kweyongedde nnyo.
2 Ibulayimu yazaalibwa nga waakayita emyaka ebiri gyokka nga Nuuwa amaze okufa. Nuuwa n’ab’omu maka ge bwe baava mu lyato oluvannyuma lw’Amataba, yawaayo ekiweebwayo eri Yakuwa Katonda era oluvannyuma Katonda yaleeta musoke ku ggulu. (Lub. 8:20; 9:12-14) Mu kiseera ekyo okusinza okulongoofu kwe kwokka okwaliwo ku nsi. Wadde nga mu kiseera kya Ibulayimu abantu baali baaze ku nsi, abantu abaali basinza Yakuwa baali batono nnyo. Abantu abasinga baali basinza bakatonda ab’obulimba. Teera kitaawe wa Ibulayimu naye yali asinza bifaananyi, oboolyawo ng’abikola n’okubikola.
Ibulayimu yasobola atya okuba n’okukkiriza okw’amaanyi?
3. Mu ngeri ki Ibulayimu gye yali ow’enjawulo ku bantu abalala, era kiki kye tugenda okulaba?
3 Ibulayimu yali wa njawulo ku bantu abalala olw’okukkiriza okw’amaanyi kwe yayoleka. Omutume Pawulo yamuyita ‘kitaawe w’abo bonna abalina okukkiriza.’ (Soma Abaruumi 4:11.) Ka tulabe ekyayamba Ibulayimu okuba n’okukkiriza okw’amaanyi bwe kutyo. Kino kijja kutuyamba okulaba engeri naffe gye tusobola okuba n’okukkiriza okw’amaanyi.
Yaweereza Yakuwa Oluvannyuma lw’Amataba
4, 5. Ani ayinza okuba nga ye yabuulira Ibulayimu ebikwata ku Yakuwa, era lwaki tugamba bwe tutyo?
4 Ibulayimu yategeera atya ebikwata ku Yakuwa Katonda? Mu biseera ebyo Yakuwa yalina abaweereza be abeesigwa ku nsi, era Seemu ye yali omu ku bo. Wadde nga si ye yali omwana wa Nuuwa omubereberye, Bayibuli bw’eba emenya amannya g’abaana ba Nuuwa, erya Seemu ly’esoosa. Ekyo kiri bwe kityo olw’okuba Seemu yalina okukkiriza okw’amaanyi. * Nuuwa yayita Yakuwa “Katonda wa Seemu.” (Lub. 9:26) Seemu yali atya Yakuwa era ng’ayagala nnyo okusinza okw’amazima.
5 Ibulayimu yali amanyi Seemu? Kirabika yali amumanyi. Bwe yali akyali mulenzi muto, kiteekwa okuba nga kyamusanyusa nnyo okukimanya nti jjajjaawe oyo Seemu, eyali asussa mu myaka ebina egy’obukulu, yali alabye ebintu bingi ebyali bibaddewo emabega! Seemu yalaba ebintu ebibi abantu bye baali bakola ng’Amataba tegannabaawo. Yalaba Amataba agaasaanyaawo abantu ababi ku nsi; yaliwo ng’amawanga ag’enjawulo gatandikawo, era yaliwo nga Nimuloodi ajeemera Katonda n’azimba omunaala gw’e Baberi. Seemu teyeetaba mu kuzimba munaala ogwo, era wadde Yakuwa yatabulatabula olulimi lw’abo abaali bazimba omunaala, Seemu n’ab’olulyo lwe baasigala boogera olulimi olwasooka, olulimi Nuuwa lwe yayogeranga. Ibulayimu yali wa mu lulyo lwa Seemu, era ateekwa okuba nga yali amwenyumiririzaamu nnyo. Seemu yagenda okufa nga Ibulayimu musajja mukulu ddala, bwe kityo Seemu ayinza okuba nga ye yabuulira Ibulayimu ebikwata ku Yakuwa.
6. (a) Kiki ekiraga nti Ibulayimu alina bye yayigira ku ebyo ebyaliwo mu kiseera ky’Amataba? (b) Obulamu bwa Ibulayimu ne Saala bwali butya?
6 Ibulayimu alina bye yayigira ku ebyo ebyaliwo mu kiseera ky’Amataba. Okufaananako Nuuwa, Ibulayimu naye yafuba okutambula ne Katonda. Eyo ye nsonga lwaki yeesamba okusinza ebifaananyi. Ekyo kyamufuula wa njawulo ku bantu b’omu kibuga Uli, era oboolyawo ne ku bamu ku b’eŋŋanda ze ab’oku lusegere. Ibulayimu yawasa Saala omukazi eyali alabika obulungi ennyo, era eyalina okukkiriza okw’amaanyi. * Wadde nga tebaalina mwana, bateekwa okuba nga baafuna essanyu lingi mu kuweereza Yakuwa. Baakuza ne Luti, omwana wa mukulu wa Ibulayimu eyali yafa.
7. Mu ngeri ki abagoberezi ba Yesu gye bayinza okukoppa Ibulayimu?
7 Ibulayimu teyava ku Yakuwa n’atandika okusinza ebifaananyi ng’abantu b’omu Uli. Ye ne Saala baali bamalirivu okusigala nga ba njawulo ku bantu b’omu kitundu ekyo. Bwe tuba twagala okuba n’okukkiriza okwa namaddala, naffe tulina okuba n’obumalirivu bwe bumu. Yesu yagamba nti abaweereza be ‘si ba nsi’ era nti olw’ensonga eyo ensi yandibakyaye. (Soma Yokaana 15:19.) Singa abo b’obeera nabo oba abantu b’omu kitundu ky’olimu bakuyigganya olw’okuba oweereza Yakuwa, jjukira nti kino si ggwe gwe kisoose okutuukako. Bwe weeyongera okuweereza Yakuwa, oba okoppa Ibulayimu ne Saala abaatambula ne Katonda.
“Va mu Nsi Yo”
8, 9. (a) Kintu ki ekikulu ennyo ekyaliwo mu bulamu bwa Ibulayimu? (b) Kiki Yakuwa kye yagamba Ibulayimu?
8 Lumu waaliwo ekintu ekikulu ennyo mu bulamu bwa Ibulayimu. Yafuna obubaka okuva eri Yakuwa Katonda! Bayibuli tetubuulira ngeri gye yabufunamu, naye egamba nti “Katonda ow’ekitiibwa” yamulabikira. (Soma Ebikolwa 7:2, 3.) Oboolyawo malayika ye yasobozesa Ibulayimu okulaba ekitiibwa ky’Omufuzi w’obutonde bwonna. Kiteekwa okuba nga kyasanyusa nnyo Ibulayimu okulaba nti Katonda omulamu yali wa njawulo nnyo ku bifaananyi abantu ab’omu kiseera kye bye baali basinza.
9 Kiki Yakuwa kye yagamba Ibulayimu? Yamugamba nti: “Va mu nsi ya nnyo, era awali ekika kyo, n’ennyumba ya kitaawo, oyingire mu nsi gye ndikulaga.” Yakuwa teyamubuulira nsi ki gye yali amutwalamu; yamugamba bugambi nti yali agenda kugimulaga. Ibulayimu yali alina okuva mu nsi mwe yali abeera, aleke n’ab’eŋŋanda ze. Edda ennyo mu kitundu ekyo, ab’eŋŋanda baatwalibwanga nga kintu kikulu nnyo. Omuntu eyalekanga ab’eŋŋanda ze n’agenda okusenga mu kitundu eky’ewala ennyo yatwalibwanga ng’eyazaawa.
10. Lwaki Ibulayimu ne Saala balina okuba nga tebaakisanga nga kyangu okuva mu Uli?
10 Ibulayimu alina okuba nga teyakisanga nga kyangu okuva mu Uli. Waliwo obukakafu obulaga nti ekibuga Uli kyalingamu abantu bangi era nga kirimu n’eby’obugagga bingi nnyo. (Laba akasanduuko “ Ekibuga Ibulayimu ne Saala Kye Baabeerangamu.”) Ebyo bye bayiikudde mu kitundu ekibuga ekyo we kyali biraga nti kyalimu amayumba amalungi ennyo; agamu gaabangamu ebisenge bingi nnyo ebisulwamu, era nga gaabangako n’empya ezaabanga enjooyoote obulungi. Ekibuga ekyo kyalimu amazzi ag’emidumu, ne kaabuyonjo ez’amazzi. Ate n’ekirala Ibulayimu ne Saala baali bakulu ddala; Ibulayimu yali atemera mu myaka 70 ate nga ye Saala atemera mu myaka 60. Ibulayimu ateekwa okuba nga yali ayagala mukyala we Saala okubeera obulungi
11, 12. (a) Nteekateeka ki ezaalina okukolebwa era biki ebyalina okusalibwawo nga Ibulayimu ne Saala tebannava mu Uli? (b) Nnyonnyola ebiyinza okuba nga bye byaliwo ku lunaku lwe baasitula okuva mu Uli?
11 Nga bamaze okusalawo okuva mu Uli, Ibulayimu ne Saala baalina eby’okukola bingi. Baalina okuteekateeka bye baali bagenda nabyo ate babisibeko. Kyokka n’ekisinga obukulu, baalina okusalawo bantu ki be baalina okugenda nabo. Mu abo be baasalawo okutwala mwe mwali ne Teera, kitaawe wa Ibulayimu. Baasalawo okugenda naye bamulabirire. Teera ateekwa okuba ng’eky’okugenda nabo yakisemba, kubanga ye ng’omukulu w’ennyumba, Bayibuli ate gw’eraga okuba nga ye yaggya ab’omu nnyumba ye mu Uli. Mu kiseera ekyo ateekwa okuba nga yali yalekayo okusinza ebifaananyi. Ne Lutti omwana wa muganda wa Ibulayimu yagenda nabo.
12 Kyaddaaki olunaku lwe baalina okusitula lwatuuka. Eŋŋamira n’endogoyi baali bazitisse ebintu, era nga n’ebisolo byabwe ebirala babikuŋŋaanyirizza wamu. Ibulayimu n’ab’omu nnyumba ye, awamu n’abaweereza be nabo baali beetegese era nga beesunga okugenda. * Oboolyawo bonna amaaso baali bagatadde ku Ibulayimu, nga balinda abagambe basimbule. Baalwaddaaki ne basimbula ne bava mu Uli obutaddayo.
13. Abaweereza ba Yakuwa bangi leero balaga batya omwoyo ogulinga ogwa Ibulayimu ne Saala?
13 Leero, abaweereza ba Yakuwa bangi basalawo okugenda mu bitundu ewali obwetaavu bw’ababuulizi b’Obwakabaka. Abalala basalawo okuyiga ennimi endala basobole okubuulira abantu ab’amawanga amalala. Ate abalala basalawo okwenyigira mu buweereza bwe batamanyiridde. Emirundi mingi abo abasalawo okukola bwe batyo baba balina okubaako bye beefiiriza. Abo abakola bwe batyo baba booleka omwoyo ng’ogwa Ibulayimu ne Saala, era ekyo kye bakola kisiimibwa nnyo. Bwe twoleka okukkiriza okulinga okwa Ibulayimu ne Saala, Yakuwa ajja kutuwa emikisa mingi. (Beb. 6:10; 11:6) Yakuwa yawa Ibulayimu emikisa?
Basomoka Omugga Fulaati
14, 15. Oyinza kunnyonnyola otya olugendo okuva e Uli okutuuka e Kalani bwe lwali, era kiki ekiyinza okuba nga kye kyaleetera Ibulayimu okusalawo okubeera e Kalani okumala ebbanga?
14 Ibulayimu n’ab’ennyumba ye baagendanga basiisira mu bifo eby’enjawulo. Bateekwa okuba nga baagenda banyumya, era oboolyawo Ibulayimu bwe yabanga akooye okutambuza ebigere, nga Saala ava ku ndogoyi ye n’agyebagala, ate oluvannyuma lw’ekiseera nga bawaanyisa. Teera eyali akaddiye naye baalina okumuyambako okwebagala n’okutereera obulungi ku ŋŋamira oba ku ndogoyi. Baatambula badda bukiikakkono nga bagoberera Omugga Fulaati.
15 Oluvannyuma lw’okutambula mayiro nga 600, baatuuka e Kalani. Mu kibuga ekyo enguudo ezaali zidda ebuvanjuba n’ebugwanjuba we zaayawukaniranga. Wano baasiisirawo okumala ebbanga. Oboolyawo Teera yali anafuye nnyo nga takyayinza kweyongerayo.
16, 17. (a) Biki Yakuwa bye yagamba Ibulayimu ebyamuzzaamu ennyo amaanyi? (b) Yakuwa yawa atya Ibulayimu emikisa ng’ali e Kalani?
16 Teera yafa ng’alina emyaka 205. (Lub. 11:32) Oluvannyuma lw’okufa kwe, Yakuwa yaddamu okwogera ne Ibulayimu, era ekyo kirina okuba nga kyamubudaabuda nnyo. Yakuwa yaddamu okugamba Ibulayimu ebigambo bye yali amugambye ng’akyali e Uli, naye n’agattako nti yali ajja kufuuka “eggwanga eddene,” era nti amawanga mangi gandifunye emikisa mingi okuyitira mu ye. (Soma Olubereberye 12:2, 3.) Endagaano eyo Katonda gye yakola naye yamuzzaamu nnyo amaanyi, era yalaba nti ekyo kye kyali ekiseera ekituufu okusitula beeyongereyo ku lugendo lwabwe.
17 Ku luno baalina ebintu bingi nnyo eby’okutwala. Ibulayimu yali afunye ebintu bingi mu Kalani, olw’okuba Yakuwa yali amuwadde omukisa. Bayibuli eyogera ku ‘bintu byabwe byonna bye baali bakuŋŋaanyizza, n’abantu be baali bafunye mu Kalani.’ (Lub. 12:5) Ibulayimu okusobola okufuuka eggwanga kyali kimwetaagisa okuba n’eby’obugagga bingi era n’abaweereza bangi. Kyokka ekyo tekitegeeza nti Yakuwa abaweereza be abawa eby’obugagga, wabula abawa bye beetaaga okusobola okutuukiriza by’ayagala. Ibulayimu yakuŋŋaanya ebintu bye, ye n’ab’omu nnyumba ye ne basitula ne bagenda.
18. (a) Ekimu ku bintu ebikulu ennyo mu byafaayo by’abantu ba Katonda kyaliwo ddi? (b) Bintu ki ebirala ebikulu ebyaliwo nga Nisaani 14? (Laba akasanduuko “ Olunaku olw’Ebyafaayo.”)
18 Okuva e Kalani baatambula ennaku eziwerako okutuusa lwe baatuuka e Kalukemisi, we baasomokera Omugga Fulaati. Oboolyawo nga Ibulayimu ali mu kifo kino, ekimu ku bintu ebikulu ennyo mu byafaayo by’abantu ba Katonda we kyabeererawo. Kirabika Ibulayimu yasomoka omugga ogwo nga 14, mu mwezi gwa Nisaani, mu 1943 E.E.T. (Kuv. 12:40-43) Ebukiikaddyo we waali ensi Yakuwa gye yali asuubizza okumulaga. Ku olwo endagaano Katonda gye yali akoze ne Ibulayimu lwe yatandika okukola.
19. Kiki Yakuwa kye yasuubiza Ibulayimu, era kiyinza kuba nga kyamujjukiza ki?
19 Ibulayimu n’abantu be baatambula badda bukiikaddyo, era oluvannyuma baagumba okumpi n’emiti eminene egya Moole, egyali okumpi n’e Sekemu. Nga bali mu kifo ekyo, Yakuwa yaddamu n’ayogera ne Ibulayimu. Ku luno Katonda yamusuubiza nti ensi eyo yali ajja kugiwa ezzadde lye. Kyandiba ng’ebigambo ebyo byaleetera Ibulayimu okulowooza ku bigambo by’obunnabbi Yakuwa bye yayogera mu Edeni, nti wandibaddewo “ezzadde” eryandinunudde olulyo lw’abantu? (Lub. 3:15; 12:7) Oboolyawo. Era ayinza okuba nga yatandika okukitegeera nti Yakuwa yaliko bw’agenda okumukozesa mu kutuukiriza ekigendererwa kye ekikulu ennyo.
20. Ibulayimu yakiraga atya nti yali asiima enkizo Yakuwa gye yali amuwadde?
20 Ibulayimu yasiima nnyo enkizo eyo Yakuwa gye yamuwa. Bwe yali ayitaayita mu nsi eyo yazimbira Yakuwa ekyoto e Moole, ate oluvannyuma n’amuzimbira ekirala okumpi n’e Beseri. Naye yeegenderezanga, olw’okuba ensi eyo yali ekyalimu Abakanani. Ate era yakoowoolanga erinnya lya Yakuwa, oboolyawo ng’amwebaza era ng’alowooza ne ku ebyo bye yali amusuubizza ye n’ezzadde lye. Ayinza n’okuba nga yabuuliranga Abakanani ebikwata ku Katonda ow’amazima. (Soma Olubereberye 12:7, 8.) Awatali kubuusabuusa okukkiriza kwa Ibulayimu kwali kujja kugezesebwa. Wadde kyali kityo, teyalowooza ku bulamu obulungi bwe yalimu ng’akyali mu Uli. Ebirowoozo bye yabissa ku ebyo Yakuwa bye yali amusuubizza. Abebbulaniya 11:10 lugamba nti Ibulayimu “yali alindirira ekibuga ekirina emisingi gyennyini, era nga eyakizimba era eyakikola ye Katonda.”
21. Biki bye tumanyi ku Bwakabaka Ibulayimu bye yali tamanyi, era omaliridde kukola ki?
21 Ffe abaweereza ba Yakuwa abaliwo leero tumanyi bingi nnyo ebikwata ku kibuga ekyo eky’akabonero
^ lup. 1 Ebyogerwako wano we byabeererawo, Ibulayimu yali ayitibwa Ibulaamu, naye oluvannyuma Katonda yakyusa erinnya lye n’amutuuma Ibulayimu, ekitegeeza “Kitaawe w’Enkumi.”
^ lup. 4 Mu ngeri y’emu Bayibuli bw’eba emenya amannya g’abaana ba Teera, erya Ibulayimu ly’esoosa wadde nga si ye yali omwana omukulu.
^ lup. 6 Ebyogerwako wano we byabeererawo, Saala yali ayitibwa Salaayi, naye oluvannyuma Katonda yakyusa erinnya lye n’amutuuma Saala, ekitegeeza “Omumbejja.”
^ lup. 12 Abamu bagamba nti mu kiseera kya Ibulayimu abantu tebaabanga na ŋŋamira awaka. Kyokka tebalina kwe basinziira kukiwakanya. Ennyiriri eziwerako mu Bayibuli ziraga nti Ibulayimu yalina eŋŋamira.


text:
Ensonga Lwaki Tulina Okuba Abatukuvu
“Munaabanga batukuvu.”—LEEV. 11:45.
1. Ebyo ebiri mu kitabo ky’Eby’Abaleevi bituganyula bitya?
EKITABO ky’Eby’Abaleevi kyogera ku butukuvu emirundi mingi okusinga ekitabo ekirala kyonna ekya Bayibuli. Okwetegereza ebyo ebiri mu kitabo ky’Eby’Abaleevi kisobola okutuyamba okumanya engeri gye tuyinza okuba abatukuvu.
2. Ebimu ku bintu ebiri mu kitabo ky’Eby’Abaleevi bye biruwa?
2 Ekitabo ky’Eby’Abaleevi, ekyawandiikibwa nnabbi Musa, kye kimu ku ‘Byawandiikibwa’ ebigasa mu kuyigiriza. (2 Tim. 3:16) Okutwalira awamu erinnya lya Katonda, Yakuwa, lirabika emirundi nga kkumi mu buli ssuula y’ekitabo ekyo. Okutegeera ebyo ebiri mu kitabo ky’Eby’Abaleevi kijja kutuyamba okuba abamalirivu okwewala okukola ekintu kyonna ekiyinza okuleeta ekivume ku linnya lya Katonda. (Leev. 22:32) Ebigambo ‘Nze Yakuwa’ ebikozesebwa enfunda n’enfunda mu kitabo ekyo bituyamba okukiraba nti kikulu nnyo okugondera Katonda. Mu kitundu kino n’ekiddako, tugenda kwetegereza ebintu eby’omuwendo ebiri mu kitabo ky’Eby’Abaleevi ebijja okutuyamba okuba abatukuvu nga tusinza Katonda.
KIKULU NNYO OKUBA ABATUKUVU
3, 4. Okunaazibwa kwa Alooni ne batabani be kwali kukiikirira ki? (Laba ekifaananyi waggulu.)
3 Soma Eby’Abaleevi 8:5, 6. Yakuwa yalonda Alooni okuba kabona wa Isiraeri asinga obukulu, era batabani be baali ba kuweereza nga bakabona mu Isiraeri. Alooni akiikirira Yesu Kristo ate batabani ba Alooni bakiikirira abagoberezi ba Yesu abaafukibwako amafuta. Kati olwo okunaazibwa kwa Alooni kwali kusonga ku kutukuzibwa kwa Yesu? Nedda. Yesu teyalina kibi era yali “taliiko kamogo.” N’olwekyo yali teyeetaaga kutukuzibwa. (Beb. 7:26; 9:14) Okutukuzibwa kwa Alooni kwali kulaga nti Yesu mulongoofu era mutuukirivu. Ate okunaazibwa kwa batabani ba Alooni kwali kukiikirira ki?
4 Okunaazibwa kwa batabani ba Alooni kwali kukiikirira okulongoosebwa kw’abo abagenda okuweereza nga bakabona mu ggulu. Waliwo akakwate konna wakati w’okubatizibwa kw’abaafukibwako amafuta n’okulongoosebwa kwa batabani ba Alooni? Nedda, kubanga okubatizibwa si kwe kuggyako omuntu ebibi; wabula, kabonero akalaga nti omuntu yeewaddeyo eri Yakuwa Katonda. Abaafukibwako amafuta banaazibwa “okuyitira mu kigambo,” era ekyo kiba kitegeeza nti balina okukolera ku ebyo byonna Kristo bye yayigiriza. (Bef. 5:25-27) Mu ngeri eyo batukuzibwa era balongoosebwa. Ate bo ‘ab’endiga endala’?—Yok. 10:16.
5. Lwaki tuyinza okugamba nti ab’endiga endala balongoosebwa okuyitira mu Kigambo kya Katonda?
5 Batabani ba Alooni tebakiikirira ‘ab’ekibiina ekinene’ eky’abagoberezi ba Yesu ab’endiga endala. (Kub. 7:9) Kati olwo ab’endiga endala nabo batukuzibwa okuyitira mu Kigambo kya Katonda? Yee. Abo abalina essuubi ery’okubeera ku nsi bwe bakkiririza mu ebyo Bayibuli by’eyigiriza ku ssaddaaka ya Yesu, kibakubiriza okuweereza Yakuwa “emisana n’ekiro.” (Kub. 7:13-15) Bulijjo abaafukibwako amafuta n’ab’endiga endala beeyongera okulongoosebwa, era ekyo kibayamba okusigala nga balina “empisa ennungi.” (1 Peet. 2:12) Nga kisanyusa nnyo Yakuwa okulaba abaafukibwako amafuta n’ab’endiga endala nga bayonjo, nga bali bumu, era nga bagondera Omusumba waabwe, Yesu!
6. Lwaki kikulu okwekebera bulijjo?
6 Okuba nti bakabona ba Isiraeri baalina okuba abayonjo kirina kye kiyigiriza abantu ba Yakuwa leero. Abayizi baffe aba Bayibuli batera okukiraba nti ebifo bye tusinzizaamu biba biyonjo era nti naffe tuba bayonjo era nga twambadde bulungi. Kyokka eky’okuba nti bakabona baabanga bayonjo kituyamba okukiraba nti abo bonna abambuka ku lusozi lwa Yakuwa olutukuvu balina okuba nga balina “omutima omulongoofu.” (Soma Zabbuli 24:3, 4; Is. 2:2, 3.) Tulina okuweereza Yakuwa nga tuli bayonjo mu birowoozo ne mu mutima era nga n’emibiri gyaffe miyonjo. Ekyo okusobola okukikola, tulina okwekeberanga bulijjo era ne tukola enkyukakyuka ezeetaagisa okusobola okuba abayonjo. (2 Kol. 13:5) Ng’ekyokulabirako, singa omuntu omubatize alaba ebifaananyi eby’obuseegu mu bugenderevu, aba alina okwebuuza, ‘Ddala nkiraga nti ndi mutukuvu?’ Oluvannyuma aba yeetaaga okufuna obuyambi obwetaagisa okusobola okulekayo omuze ogwo omubi.—Yak. 5:14.
KIRAGE NTI OLI MUTUKUVU NG’OBA MUWULIZE
7. Okusinziira ku ebyo ebiri mu Eby’Abaleevi 8: 22-24, kyakulabirako ki Yesu kye yateekawo?
7 Obwakabona bwe bwali buteekebwawo mu Isiraeri, omusaayi gw’endiga ennume gwasiigibwa ku kutu okwa ddyo, ku kigalo ekisajja ekya ddyo, ne ku kigere ekisajja ekya ddyo ebya Kabona Asinga Obukulu Alooni ne batabani be. (Soma Eby’Abaleevi 8:22-24.) Ekyo kyali kiraga nti bakabona bandifubye okuba abawulize nga bakola emirimu gyabwe. Mu ngeri y’emu, Kabona Asinga Obukulu Yesu yateekawo ekyokulabirako ekirungi eri abaafukibwako amafuta n’ab’endiga endala. Yateganga okutu asobole okuwuliriza obulagirizi bwa Katonda, emikono gye yagikozesanga okukola Katonda by’ayagala, era ebigere bye tebyawaba kuva mu kkubo ery’obutuukirivu.—Yok. 4:31-34.
8. Kiki abaweereza ba Yakuwa bonna kye balina okukola?
8 Abakristaayo abaafukibwako amafuta n’ab’endiga endala balina okuba abeesigwa nga Kabona Asinga Obukulu, Yesu. Abaweereza ba Yakuwa bonna balina okukolera ku bulagirizi obuli mu Kigambo kya Katonda, baleme kunakuwaza omwoyo gwe omutukuvu. (Bef. 4:30) Balina ‘okutereeza amakubo g’ebigere byabwe.’—Beb. 12:13.
9. Biki ab’oluganda basatu abamaze emyaka mingi nga bakolera wamu n’ab’oluganda abali ku Kakiiko Akafuzi bye baayogera, era ebyo bye baayogera biyinza bitya okutuyamba okusigala nga tuli batukuvu?
9 Lowooza ku bigambo ab’oluganda basatu abalina essuubi ery’okubeera ku nsi era abamaze emyaka mingi nga bakolera wamu n’ab’oluganda abali ku Kakiiko Akafuzi bye baayogera. Omu ku bo yagamba nti: “Wadde ng’okukolera awamu n’ab’oluganda abo ebadde nkizo ya maanyi, okukolera awamu nabo kindaze nti, wadde nga baafukibwako amafuta, nabo tebatuukiridde. Wadde kiri kityo, bulijjo mbadde nfuba okugondera ab’oluganda abo abatwala obukulembeze.” Ow’oluganda ow’okubiri agamba nti: “Ebyawandiikibwa gamba nga 2 Abakkolinso 10:5, ebitukubiriza okuba ‘abawulize eri Kristo,’ binnyambye okuba omuwulize n’okuba omwetegefu okukolera awamu n’abo abatwala obukulembeze mu kibiina kya Yakuwa. Nfuba okwoleka obuwulize obuviira ddala ku mutima.” Ow’oluganda ow’okusatu agamba nti: “Bwe tuba ab’okwagala ebyo Yakuwa by’ayagala, okukyawa ebyo by’akyawa, okunoonya obulagirizi bwe, n’okukola ebimusanyusa, tuba tulina okuba abawulize n’eri abo baakozesa okutwala obukulembeze mu kitundu eky’oku nsi eky’ekibiina kye.” Ow’oluganda oyo ajjukira ekyokulabirako ekirungi Nathan Knorr, oluvannyuma eyaweereza ku Kakiiko Akafuzi, kye yateekawo. Ow’oluganda Knorr yakkiriza ebyo ebyafulumira mu Watch Tower eya 1925 wansi w’omutwe “Okuzaalibwa kw’Eggwanga,” wadde ng’abamu baagaana okubikkiriza. Obuwulize Ow’oluganda Knorr bwe yayoleka bwakwata nnyo ku w’oluganda oyo. Okufumiitiriza ku bigambo ab’oluganda abo abasatu bye baayogera kisobola okutuyamba okuba abawulize eri Katonda, ne tusobola okusigala nga tuli batukuvu.
BA MUTUKUVU NG’OGONDERA ETTEEKA LYA KATONDA ERIKWATA KU MUSAAYI
10. Lwaki kikulu nnyo okugondera etteeka lya Katonda erikwata ku musaayi?
10 Soma Eby’Abaleevi 17:10. Yakuwa yalagira Abaisiraeri obutalya “musaayi gwonna gwonna.” Abakristaayo nabo balina okwewala omusaayi, ka gube gwa nsolo oba gwa bantu. (Bik. 15:28, 29) Tetwagala kukola kintu kyonna ekiyinza okunyiiza Katonda era ekiyinza okumuleetera okutuggya mu kibiina kye. Tumwagala nnyo era twagala okumugondera. Obulamu bwaffe ne bwe buba mu kabi, tuli bamalirivu obutakkiriza bantu abatamanyi Yakuwa era abatafaayo kumugondera kutuleetera kukola bintu bikyamu. Wadde ng’abalala bayinza okutuvuma olw’okwewala omusaayi, tusalawo okugondera Katonda. (Balam. 17, 18) Kiki ekinaatuyamba okuba abamalirivu obutalya musaayi oba obutakkiriza kuteekebwako musaayi?—Ma. 12:23.
11. Lwaki kikulu okulowooza ku ngeri omusaayi gye gwakozesebwangamu ku Lunaku olw’Okutangirirako ebibi?
11 Ekyo kabona wa Isiraeri Asinga obukulu kye yakolanga buli mwaka ku Lunaku olw’Okutangirirako ebibi, kituyamba okutegeera endowooza ya Katonda ku musaayi. Omusaayi gwakozesebwanga mu ngeri ya njawulo nnyo. Gwakozesebwanga okutangirira ebibi by’abo abaabanga baagala okusonyiyibwa Yakuwa. Omusaayi gw’ente ennume n’ogw’embuzi gwamansirwanga mu maaso g’entebe ey’okusaasira oba ekibikka eky’essanduuko y’endagaano. (Leev. 16:14, 15, 19) Ng’asinziira ku musaayi ogwo, Yakuwa yasonyiwanga ebibi by’Abaisiraeri. Ate era Yakuwa yagamba nti singa omuntu yenna yattanga ensolo okugirya, yalinanga okuyiwa omusaayi gwayo n’agubikkako enfuufu, “kubanga obulamu bw’ennyama yonna [buli mu musaayi gwayo].” (Leev. 17:11-14) Ddala kyali kikulu okukolera ku kiragiro ekyo? Yee. Engeri omusaayi gye gwakozesebwangamu ku Lunaku olw’Okutangirirako ebibi n’ekiragiro ekikwata ku kuyiwa omusaayi ku ttaka, bituukana bulungi n’ekiragiro Yakuwa kye yali yawa Nuuwa ne bazzukulu be ekikwata ku musaayi. (Lub. 9:3-6) Yakuwa Katonda yali yagaana abantu okulya omusaayi. Ekyo kikwata kitya ku Bakristaayo leero?
12. Ebbaluwa ya Pawulo eri Abebbulaniya eraga etya akakwate akali wakati w’omusaayi n’okusonyiyibwa ebibi?
12 Bwe yali awandiikira Abakristaayo Abebbulaniya ebbaluwa, Pawulo yalaga akakwate akali wakati w’omusaayi n’okusonyiyibwa ebibi. Yagamba nti: “Kyenkana ebintu byonna bitukuzibwa na musaayi okusinziira ku Mateeka, era awatali kuyiwa musaayi tewabaawo kusonyiyibwa.” (Beb. 9:22) Pawulo era yakiraga nti omusaayi gw’ensolo, wadde nga gwayambanga abantu okusonyiyibwa ebibi, gwajjukizanga Abaisiraeri nti baali boonoonyi era nti baali beetaaga ssaddaaka esingako ez’ensolo esobola okuggirawo ddala ebibi. Mu butuufu, Amateeka gaali ‘kisiikirize busiikirize eky’ebintu ebirungi ebigenda okujja, so si ebintu ebyo byennyini.’ (Beb. 10:1-4) Kati olwo abantu bandisobodde batya okusonyiyibwa ebibi?
13. Okuba nti Yesu yawaayo omuwendo gw’omusaayi gwe eri Yakuwa kikuganyula kitya?
13 Soma Abeefeso 1:7. Okufa kwa Yesu Kristo, ‘eyeewaayo ku lwaffe,’ kuganyula nnyo abo bonna abamwagala era abaagala Kitaawe. (Bag. 2:20) Wadde kiri kityo, ekyo kye yakola oluvannyuma lw’okufa kwe n’okuzuukira kwe, kye kitusobozesa okusonyiyibwa ebibi byaffe. Yesu yatuukiriza ekyo ekyabangawo ku Lunaku olw’Okutangirirako ebibi. Ku lunaku olwo, kabona asinga obukulu yatwalanga ogumu ku musaayi gw’ensolo eyaweebwangayo nga ssaddaaka mu Awasinga Obutukuvu n’aguwaayo eri Katonda. Bwe yayingiranga Awasinga Obutukuvu, yabanga ng’ali mu maaso ga Katonda. (Leev. 16:11-15) Mu ngeri y’emu, Yesu yayingira mu ggulu mwennyini n’awaayo omuwendo gw’omusaayi gwe eri Yakuwa. (Beb. 9:6, 7, 11-14, 24-28) Nga kituzzaamu nnyo amaanyi okukimanya nti singa tukkiririza mu musaayi gwa Yesu, ebibi byaffe bisobola okusonyiyibwa era nti tusobola okuba n’omuntu ow’omunda omulungi!
14, 15. Lwaki kikulu okutegeera etteeka lya Yakuwa erikwata ku musaayi n’okulikolerako?
14 Kati otegeera bulungi ensonga lwaki Yakuwa atugaana okulya omusaayi ogw’engeri yonna? (Leev. 17:10) Olaba ensonga lwaki omusaayi Katonda agutwala okuba omutukuvu? Omusaayi Katonda agutwala okuba nga gukiikirira obulamu. (Lub. 9:4) Okiraba nti tulina okukkiriza endowooza Katonda gy’alina ku musaayi era ne tugondera ekiragiro kye eky’okugwewala? Bwe tuba ab’okuba n’enkolagana ennungi ne Katonda tulina okukkiririza mu ssaddaaka y’ekinunulo kya Yesu n’okukitegeera nti omusaayi gwa muwendo nnyo mu maaso ga Katonda.—Bak. 1:19, 20.
15 Buli omu ku ffe ayinza okwesanga mu mbeera nga kimwetaagisa okusalawo ku nsonga y’okuteekebwako omusaayi. Ate era ab’eŋŋanda zaffe oba mikwano gyaffe bayinza okwesanga mu mbeera ng’eyo. Mu butuufu ebiseera ebimu kiyinza okutwetaagisa okusalawo ku bikwata ku butundutundu obuggibwa mu musaayi oba ku bujjanjabi obutali bumu. N’olwekyo, kikulu nnyo okunoonyereza n’okwetegekera ebigwa bitalaze. Bwe tukola tutyo era ne tusaba Yakuwa kijja kutuyamba okunywerera ku kituufu n’okwewala okwekkiriranya. Tetwagala kunyiiza Yakuwa nga tukola ekintu kyonna ekikontana n’Ekigambo kye! Abasawo bangi n’abantu abalala bangi batera okukubiriza abantu okuwaayo omusaayi basobole okutaasa obulamu bw’abalala. Kyokka abantu ba Yakuwa abatukuvu bakimanyi nti Omutonzi yekka y’asaanidde okusalawo engeri entuufu omusaayi gye gulina okukozesebwamu. Katonda atwala omusaayi ogwa buli ngeri okuba nga mutukuvu. Tulina okuba abamalirivu okugondera etteeka lye erikwata ku musaayi. Ate era bwe tweyisa obulungi tuba tukiraga nti tukkiririza mu musaayi gwa Yesu, nga guno gwe musaayi gwokka ogutusobozesa okusonyiyibwa ebibi n’okufuna obulamu obutaggwaawo.—Yok. 3:16.
LWAKI YAKUWA ATUSUUBIRA OKUBA ABATUKUVU
16. Lwaki abantu ba Yakuwa balina okuba abatukuvu?
16 Katonda bwe yali anunula Abaisiraeri okuva mu buddu e Misiri yabagamba nti: “Nze ndi Mukama eyabalinnyisa okuva mu nsi y’e Misiri, okuba Katonda wammwe, kale mmwe munaabanga abatukuvu: kubanga nze ndi mutukuvu.” (Leev. 11:45) Abaisiraeri baalina okuba abatukuvu kubanga Yakuwa mutukuvu. Ng’Abajulirwa ba Yakuwa naffe tulina okuba abatukuvu. Ekyo tukirabira mu ebyo bye tusoma mu kitabo ky’Eby’Abaleevi.
17. Oganyuddwa otya mu ebyo bye tuyize mu kitabo ky’Eby’Abaleevi?
17 Tewali kubuusabuusa nti okwekenneenya ebimu ku ebyo ebiri mu kitabo ky’Eby’Abaleevi kituganyudde nnyo. Oteekwa okuba nga weeyongedde okutegeera ebimu ku bintu ebiri mu kitabo kya Bayibuli ekyo n’ensonga lwaki tulina okuba abatukuvu. Naye, bintu ki ebirala eby’omuwendo bye tuyinza okuyiga mu kitabo ky’Eby’Abaleevi? Ekitabo ekyo kiyinza kitya okutuyamba okuweereza Yakuwa nga tuli batukuvu? Ebibuuzo ebyo bijja kuddibwamu mu kitundu ekiddako.


text:
Omuwandiisi yagamba nti : Obushia bwaatandika nga kabina katono akeby’obufuzi ku mulembe gwa khalifah ow’okusatu Uthmaan bin Affan
Tugamba nti : Tekiri nga omuwandiisi bwagamba wabula obushia bwatandika kumulembe gwa Nnabbi (s.a.a.w) era nga y’eyasiga ensigo za shia ezaasoka nga bwatukikulaze mu Hadiith ezayogerwa abamanyi ba Ahli-sunna nga bavvuunula A’ya egamba nti : “Mazima Abakkiriza nebakola emirimu emirungi beebo abasinga obulungi mubitonde byonna. “nga era bwetukikulaze ku ndagiriro z’ebitabo ebirala ebijulira ensonga eyo.
Omuwandiisi yagmba nti : mukutandikawo kw’ekibiina kino (shia) kyaali tekirina kukwaatagana wadde okwekusa kunsonga z’eddiini.
Tugamba nti : Omuwandiisi byayogera tebiriina butuufu wadde n'akatono wabula kuwayiriza kwokka, kuba baswahaba ba Nnabbi (s.a.a.w) abaatiikirivu baali bayitibwa ba shia okugeza nga Aba-dharri Al- gaffaari (nga yeeyali omu kubantu omukaaga mubaasoka okukkiriza obusiiramu) , Salmaan faaris, Miqdaad, Ammar Yaasir Hudhaifah bin Yamaan, Huzeima bin Thaabit (nanyini shahaada ebbiri) Abu Ayyuob Al-answaar n’abalala baali ba shia nga bagoberera Imaam Ali (a.s).
Muhammad Kurdi Ali, agamba mu kitabo kye “khutwat shaami “ng’ate yye simushia wadde omuwolereza wabwe nti ; baangi mu baswaaba ba Nnabbi (s.a.a.w) abakulu baayatikirira nyo okwaagala Ali (a.s) nga ne Nnabbi (s.a.a.w) okyaali mulamu nga mubo mwemuli Salmaan Al-faarisi, eyagamba nti twawerera Nnabbi (s.a.a.w) enkolokooto okuba nti ye musomesa w’obusiraamu asooka, n’okukkiriza obwa Imaam (obukulembeze) bwa Ali (a.s) oluvanyuma lwe n’okumugoberera, Abi Sa-id Al-khdhiri yagamba nti abantu baalagirwa ebintu bitaano naye nebakolako bina nebaleka ekyookutaano bweyabuuzibwa nti ebintu ebina, yaddamu nti : “Eswala, Ezzakah, Okusiiba omweezi gwa Ramadhaani, N’okukola Hijja. “Nebamubuuza nti kyebaleka ky’ekiruwa? yabaddamu nti : “Okukkiriza obukulembeze bwa Ali bin Twalib oluvanyuma lwa Nnaabi (s.a.a.w)
Nebamubuuza nti nakyo kyaalaalikwa nga biri ebina? Yabaanukula nti yee ! Bwekiri era kyalaalikibwa nabyo.
Ne Abu Dharri Al Ghafaary ne Ammal Ibn Yassir ne Hudhaifat Ibn Yamaan AKhaziemah ibn Thaabit, Abu ayyub Al Answaary, Khalid ibn Saad Ibn Waqaas ne waqas Ibn Saad ibn Ubaada.
Beebo n’abalala abayitibwa “Shia “kumulembe gwa Nnabbi (s.a.a.w) bwekiba nga bwekityo bwekiri butya omuwandiisi bwagamba nti “Shia “kyaali kibinja ky Ali (a.s) tekiriimu wadde okukwatagana ku diini?!.
Omuwandiisi yagamba nti waliwo owusajja gwebayita “Abdul-lah Ibn Saba’”yeeyali omuduumizi w’ejje eryaalumba khalifah owokusatu (Outhman Ibn Affan) nerimutta.
Tugamba nti : Buno bulimba bulala abalabe ba “Shia bwebabateekako oba abalabe ba “Shia “bwebateeka ku “Shia”. Ono omusajja (Abdullah Ibn Saba’a) abamanyi b’ebyaafaayo baayawukana mu bimukwaatako, abamu bagamba yaliwo era naabaako ebintu bingi ebikulu byeyakola, ate nga abamu bagamba nti omuntu oyo tabangawo mukissera ekyo, bagamba nti erinya baalirowooza bulowooza nebalyooka baliteekawo,n’akola ebintu ebikulu bingi nga “Doctor “Twaha Hussein bwabyogerako mu kitabo kye Al Fitnatur kubra era ne “Doctor “Ali wardie agamba bwaatyo mukitabo kye ekiyitibwa “Waadhu Twin Salaatwin “naabalala abatali abo bagamba bweebatyo kunsonga eyo.
Doctor Twaha Husein akomekereza nga agamba nti ensonga ya Abdul-lah Ibn Saba’a bagiteekawo kwagala kwoonoona “Shia “kyokka ffe tugamba nti ensonga ye oba ddala yaliwo nga ntuufu oba teeyaliwo nga kikyaamu tetujja kukifaako nyo.
Muhammad Kardi Ali agamba mukitabo kye “Taareekh Al Shia “(Ebyaafaayo bya Shia) Olup.: 10 ekyookugamba nti Abdul-lahibn Saba’a “yeeyatandikawo enjigiriza ya “Shia “era yaavako madh-heb gano atenga., Ekyo sikituufu naakamu era ekyo kuba kumanya kutono ku nsibuka ya madh-hab ga ba Ahlul-bait (SHIA) ,
Kimanyidwa nti n’aba madh-hab ga “Shia “bamwesamba era tebaliimu kubuusabuusa n’okwaawukana mukumuvumirira, atenga kimanyidwa nti obushia bwatandikira mu hijaz (Mu buwarabu) munnaku ezaassooka nga bwebayogera aboogezi betwaayo geddeko atenga mu “Demeshq “(Damascus) Syria era nayo bwaatuukayo mu kyaasa ekyaasooka okuva kukusenguka kwa Nnabbi (S.A.AW).
Jjuukira nti twagambye nti omuwandiisi ono (Muhammad Ali Kardi) ye simu Shia, era bwaaba awandiika awandiika amazima geyatuukako mu kumanya ebyaafkaayo.
Nensonga y’okuttibwa kwa khalifah owookusatu era mweebyo mulimu abamanyi abasunni byebataategeera era tebasobola kuleeta bunyonyofu kunsonga eyo obuyinza okukkirizibwa wamu n’okwesigamirako era kyeewuunyisa ba “Swahaba “abaasooka baaliruddawa? Era butya bwebaleeka omukulembeze w’obusiraamu attibwe nga tebamulwaaniridde wadde okumukuuma? Era nsonga ki khalifah attibwa bwaatyo? nga ba “Swahaba “weebali batunula?
Amazima gali nti nga bwe ky awandiikibwa mu bitabo by’ebyaafaayo nti baswahaba abamu baali mulukwe olwatta “Khalifah “owookusatu okugeza nga Twalha, Zubair, Aisha, Amrou Ibn A’swi nabalala beebaali kubamu abaasenda abantu okugenda okutta khalifah Uthman, Wesomere kubitabo eby’ebyaafaayo ofune ekituufu.
Nensonga endala etalekekayo, nti abawandiisi b’ebyaafayo nga bwebaawandiika nti ba swahaba abamu beetaba mu kutta khalifah Outhman Bwekityo bawandiika okujjulula Ali (a.s) okuba nti ye teyeetaba mu kuyiwa omusaayi gwa Uthman oba okuyamba abo abaamutta era Ali Yali tawagira kyakumutta era yali agezaako okulongoosa n’okubuulirira kyeyasobola okukola kunsonga eyo.
Agamba “Ibn Hadiid “mukitabo kye “Sharh Nahjul Balagha “Ejjuzu esooka (1) Olup.: 200 nti : mubaayiwa omusaayi gwa Uthman Ali (a.s) teyaliimu, ne “Twabarie mu kitabo kye ekimanyiddwa Taarekh Twabari ejjuzu yookuna (4) Olup. 318-418 anyonyola okuttibwa kwa Uthman nensonga ezaamuttisa.
Ibn Hadiid ayogera ekyaafaayo ky’okuttibwa kwa khalifah owookusatu, soma ekitabo kye “Sharhu Nahj ul - Balaghah “Ejjuzu eyookubiri Olup. 126-161.
Yagamba omuwandiisi nti Taata wa Abdullah Ibn Saba’a yali mu “Yahudi “nti era ne maama we yagenda emadiina naagezzako okufuna obukulu mu bufuzi oba mugavumenti y’obusiraamu kyokkka teyayitamu oba teyasobola,
Tugamba nti tusaba omuwandiisi atuwe ebitabo ebituufu mweyajja ebintu nga bino eby’okulimbirira ku “Shia “era nga kwatadde n’okuwaayiriza.
Yagamba omuwandiisi nti olwensonge y’okuba nti entandikwa ya Shia eva ku Abdullah Ibn Saha’a kifuula okuba nti “Shia“ kyaatantidika nga kibinja kya bya bufuzi olw’okuba omutandisi wa kyo yajja emadiina ngaanoonya kufuga.
Tugamba nti ssibwekiri kubanga ensibuko n’omusingi gwa “Shia” n’obushia ye Nnabbi Muhammad (s.a.a.w) so ssi Abdul-lah Ibn Saba’a nga tugeendedde kundowooza egamba nti yaliwo era yali muntu, nensonga y’okutta khaliifah owoo’kusatu eri kunsingo y’aba swahaba abamu.
Ensonga eno n’amazima gano okugoolesa eri abantu kyeetaagisa buvumu na buzira n’okulamula abantu nga ebyaafaayo bwebyaatukuumira amazima, ekyo tekubeera kulinyirira na kwoogera bubi bwaaba swahaba.
Omuwandiisi yagamba nti ekibinja ekiyitibwa “Shia” kyeekweeka mukugoberera Ali (a.s) nga kisitudde bendera ya Ahlul-Bait era ekibinja ekyo “Shia” ky’awula oba kyeeyawula ku kkubo lyaaba swahaba ne sunna za Nnabbi bwebaamala okumutemula khalifah ow’okusatu nebategeerekeka nga “Shia” !!.
Tugamba nti omuwandiisi ono ayagala kuvvoola nakulinyirira ba Swahaba mu ngeri gyatalaba nti abantu abo abeekweeka -nga bwaagamba- baali muba “Swahaaba “oba nedda? bwebaba nga baali mu bo, ngeri ki omuwandiisi gyaayinza okugamba nti bayawukana kunkola entuufu nti baalibeekweeka mu ku goberera Imam Ali (a.s).
Ate bwebabeera nti baali tebali mu ba swahaaba ngeri ki bwayinza okuba Swahaaba omukulu Imam Ali (a.s) teyabagaana, n’abagoba oba n’abavunaana kyalibadde kirungi singa omuwandiisi abeera amanyi abo abaali beekweeka mu kuwagira Imam Ali (a.s) atenga bakyaamu- nga ffe bwetwoogera ba swahaba abakulu abaakazibwaako erinya lya “Shia”kumulembe gwa Nnabbi (s.a.a.w) - bwekiba nga ekyo bwekiri tugamba ntinno ono muwandiisi avvoola ba “Swahaaba”mu kiseera kyekimu nga ayagala kubaworereza, n’alabika nga anyonyola kunsonga gyaatamanyi.
Omuwandiisi yagamba nti : Ekibinja kya “Shia”kirina obubinja bungi obulala erabulina enzikiriza y’abwo n’enkola etatuukagana naakamu nabukkiriza yabusiraamu.
Tubanga nti Ebigambo ebyo tebitegeerekeka, kubanga ffe ebigambo byaffe biri ku “Shia Al Imaamiah” tebiri ku Shia oba ku buli kabinja akeeyita “Shia” tetuwakanya kubaawo kwabubinja nga Zaidiya, Ismaeriyyah n’ebirala, Naye ate tetugamba nti tebali mubusiraamu ebbanga lye bamalanga b’ayatula “Shahadatain” n’akola neebyo ebyaalaaliikwa abeera Musiraamu okujjako abo abajjululwa nga amateeka bwegalagira.Naye okugamba nti nga ekibiina kino bwekyaava kunkola y’obusiramu kitegeeza nti kyaava kunkola ya baswahaba ba Nnabbi (s.a.a.w).
Ebigambo bino teberina butuufu bwaabyo kubanga omutwe omukulu ogw’obusiramu gulikubuli muntu yenna ayatula “Shahaadatain” era n’ayimirizaawo ebyaalaalikwa mu dien, naye okwaawukana ku nkola ya baswahaaba ba Nnabbi ssi minzaani ya kwawulawo musiraamu naatali musiraamu ! olwensonga nti n’ebyaafaayo bitunyonyola nti enkola ya ba swahaaba (Ekkubo) te lyaali limu, waaliwo amakubo agasukka kulimu nti ne ba swahaaba benyini baayawukana newabalukawo nentalo mubokka nabokka okugeza nga olutalo lwa Jamal (Harbul Jamal) olwaali e basra wakati wa Imam Ali (a.s) ng’alwaanyisa Twalha ne Zubair wamu ne Aisha (Mukyaalawa Nnabbi) mumwaaka 36(A.H) - okuva kukusenguka kwa Nnabbi (S.A.AW) - n’olutalo olula lwee lwa “Swiffiin”mumwaaka 37 (A.H) okuva kukusenguka, n’olulala lweerwe Nnahrawaan. Entalo ezo zaali wakati waba “Swahaaba “bokka nebokka bwekiba bweekityo bwekyaali oba bwekiri ono omuwandiisi ayinza atya okufuula amazima g’abo mukwaawulawo ekubo lyaba swahaba lyaayinza okufuula minzaani y’okwawulawo omusiraamu natali musiraamu.
Era n’ebyo omuwandiisi byeyatuukako mukumanya kwe agamba nti Shia kimu kububinja oba obibibiina eby’obulimba, ebyo byeyatuukako sibituufu kubanga byonna tebirina bukakafu bumala kukakasa bulimba bwa “Shia “era ayinza atya okulamula nagamba nti aba Shia ba mumuliro?! Beebaani Nnabbi (s.a.a.w) beyategeeza nti oba bantuki beyali ategeeza nti ba “Swahaba” be nga tumanyi nti ba swahaba bennyini baayawukana era nebalwaanagana bokka na bokka?! Ani omutuufu mu ba swahaba betulabye nti baalwaanagana era ani mukyaamu?! Kubanga amazima gabeera ludda lumu tegabeera ku njuyi bbiri kunsonga yeemu mukiseera kyeekimu.
Omuwandiisi anyweredde kunsonga y’okutwaala ba swahaba okubeera minzaani mukusalawo ani musiraamu na tali musiraamu, kyokka yeerabidde nti ba swahaba bantu nga abantu abalala abatali ba Nnabbi, mulimu abatuufu era mulimu abakyaamu.
Okubeera swahaba wa Nnabbi (s.a.a.w) kitiibwa kyawaggulu naye tekitegeeza nti ba sbalinga ba Nnabbi nti tebaasobya era tebasobola kusobya, nga n’obukakafu kunsonga eyo kweekwaawukana kwaabwe bokka nabokka nebatuuka n’abamu okujjayo ebitala batemagane ! Eeyo yeemu kunsonga zenjawukana eziriwo kubanga okuwa ba swahaba ekifo kijjakubeeranti bo tebaasobya kiba kyaawukana n’ebyaafaayo ebyengeri eyo abasiraamu gyebaalimu nga Nnabbi (s.a.a.w) amazeokuva mubulamu.
Obutufu n’obwenkanyankanya bwoolekera emirimu gyaabantu bonna, ba swahaba n’abatali ba swahaba nga tugyoolese oba nga twoolekedde oba nga tugoberera amateeka (Sharia) g`eddiini oluvanyuma tulabe buli omu enkola ye, bweeba nga ekwaatagana namateeka g`eddini olwo alamulwe nti mutuufu ate oyo enkola ye eba ekontana oba eyawukana n’amateeka g’eddiini tukimanye era tukkirize nti mukyaamu awatali kwaawula nti swahaba oba nedda, ekyo bwekiba bweekityo nga bwekikoleddwa omuwandiisi n’abalala abamufaanana basobola okwa wulawo enkola entuufu.


text:
Fuba Okwongera Okulungiya Olusuku olw’Eby’Omwoyo
“Ndifuula ekifo eky’ebigere byange okuba eky’ekitiibwa.”
ENNYIMBA: 102, 75
1, 2. Mu Byawandiikibwa eby’Olwebbulaniya, ebigambo ‘entebe y’ebigere’ bisobola kutegeeza ki?
YAKUWA KATONDA yagamba nti: “Eggulu ye ntebe yange, n’ensi ye ntebe y’ebigere byange.” (Is. 66:1) Ng’ayogera ku “ntebe y’ebigere” bye, Yakuwa yagamba nti: “Ndifuula ekifo eky’ebigere byange okuba eky’ekitiibwa.” (Is. 60:13) Ekyo akikola atya? Era ekyo kitukwatako kitya, okuva bwe kiri nti tubeera ku nsi, ‘entebe y’ebigere’ bya Katonda?
2 Ng’oggyeeko okuba nti ensi eyogerwako ‘ng’entebe y’ebigere’ bya Katonda, yeekaalu eyali mu Isiraeri nayo eyogerwako mu Byawandiikibwa eby’Olwebbulaniya ng’entebe y’ebigere bya Katonda. (1 Byom. 28:2; Zab. 132:7) Yeekaalu eyo yali ku nsi era ye yali entabiro y’okusinza okw’amazima. Eyo ye nsonga lwaki yali nnungi nnyo mu maaso ga Yakuwa, era yeekaalu eyo yaweesa ekitiibwa ekifo ky’ebigere bya Yakuwa.
3. Yeekaalu ya Katonda ey’eby’omwoyo kye ki, era yateekebwawo ddi?
3 Leero entabiro ey’okusinza okw’amazima teri ku kizimbe, gamba nga yeekaalu eyali ku nsi. Kyokka, waliwo yeekaalu ey’eby’omwoyo, eweesa Yakuwa ekitiibwa okusinga ekizimbe kyonna ekyali kizimbiddwa. Yeekaalu eyo ey’eby’omwoyo ye nteekateeka esobozesa abantu okutabagana ne Katonda okuyitira mu bwakabona ne ssaddaaka ya Yesu Kristo. Yeekaalu eyo yateekebwawo mu mwaka gwa 29 E.E., Yesu bwe yabatizibwa era n’afukibwako omwoyo omutukuvu okuba Kabona Asinga Obukulu owa yeekaalu ya Yakuwa ey’eby’omwoyo.
4, 5. (a) Okusinziira ku Zabbuli 99, kiki abaweereza ba Yakuwa ab’amazima kye baagala ennyo? (b) Kibuuzo ki kye tusaanidde okwebuuza?
4 Olw’okuba tusiima yeekaalu ey’eby’omwoyo, tutendereza Yakuwa nga tumanyisa abalala ebikwata ku linnya lye n’ebikwata ku kinunulo, ekirabo eky’omuwendo ennyo kye yatuwa. Nga kisanyusa nnyo okukimanya nti leero waliwo Abakristaayo ab’amazima abasukka mu bukadde omunaana abaweesa Yakuwa ekitiibwa! Obutafaananako bantu bangi mu madiini agatali gamu abalowooza nti bajja kutendereza Katonda nga bamaze kugenda mu ggulu, Abajulirwa ba Yakuwa bonna bakimanyi nti balina okutendereza Katonda kati ku nsi.
5 Bwe tutendereza Yakuwa, tuba tukoppa abaweereza be abeesigwa aboogerwako mu Zabbuli 99:1-3, 5. (Soma.) Nga zabbuli eyo bw’eraga, Musa, Alooni, ne Samwiri baawagira okusinza okw’amazima n’omutima gwabwe gwonna mu kiseera kyabwe. (Zab. 99:6, 7) Leero, ensigalira ya baganda ba Yesu abaafukibwako amafuta bwe baba tebannagenda mu ggulu kuweereza naye nga bakabona, baweereza n’obwesigwa ku nsi mu luggya lwa yeekaalu ey’eby’omwoyo. Waliwo ‘n’ab’endiga endala’ bukadde na bukadde abakolera awamu nabo. (Yok. 10:16) Wadde nga balina essuubi lya njawulo, abaafukibwako amafuta n’ab’endiga endala basinziza wamu Yakuwa Katonda wano ku ntebe y’ebigere bye. Naye buli omu ku ffe asaanidde okwebuuza, ‘Mpagira enteekateeka ey’okusinza okw’amazima n’omutima gwange gwonna?’
OKUTEGEERA ABO ABAWEEREREZA KU YEEKAALU YA KATONDA EY’EBY’OMWOYO
6, 7. Kizibu ki ekyajjawo mu Bakristaayo abaasooka, era kiki ekyaliwo wakati wa 1914 ne 1919?
6 Bwe waali tewannayita myaka 100 ng’ekibiina Ekikristaayo kitandikiddwawo, obwakyewaggula obwali bwayogerwako bwatandika okweyoleka. (Bik. 20:28-30; 2 Bas. 2:3, 4) Okuva mu kiseera ekyo, kyatandika okuba ekizibu okumanya abo bennyini abaali baweerereza Katonda ku yeekaalu ye ey’eby’omwoyo. Waayita ebyasa bingi Yakuwa n’alyoka akozesa Yesu Kristo, eyali yaakatuuzibwa ku ntebe y’Obwakabaka, okulaga abo abaweerereza ku yeekaalu ya Katonda ey’eby’omwoyo.
7 Omwaka gwa 1919 we gwatuukira, abo Yakuwa b’asiima era abaweerereza ku yeekaalu ye ey’eby’omwoyo baali bategeerekese bulungi. Baali balongooseddwa mu by’omwoyo, ekintu ekyaleetera okusinza kwabwe eri Yakuwa okwongera okusiimibwa. (Is. 4:2, 3; Mal. 3:1-4) Ebyo omutume Pawulo bye yalaba mu kwolesebwa ebyasa bingi emabega byali bitandise okutuukirira ku kigero ekitono.
8, 9. ‘Olusuku lwa Katonda’ Pawulo lwe yalaba mu kwolesebwa kye ki?
8 Okwolesebwa Pawulo kwe yafuna kwogerwako mu 2 Abakkolinso 12:1-4. (Soma.) Ebyo Pawulo bye yalaba mu kwolesebwa okwo byogerwako ng’okubikkulirwa. Ebintu ebyo byali bisonga ku kintu ekyandibaddewo mu kiseera eky’omu maaso, so si mu kiseera kya Pawulo. Pawulo bwe ‘yakwakkulibwa n’atwalibwa mu ggulu ery’okusatu,’ ‘lusuku ki’ lwe yalaba? Olusuku olwo luzingiramu Olusuku lwa Katonda olujja okubeera ku nsi. (Luk. 23:43) Era luzingiramu olusuku olw’eby’omwoyo olujja okubaawo mu bujjuvu mu nsi empya. Ate era luzingiramu embeera ennungi ennyo ejja okubeera mu ggulu mu “lusuku lwa Katonda.”
9 Kati olwo lwaki Pawulo yagamba nti yali ‘awulidde ebigambo ebitayogerekeka, omuntu by’atakkirizibwa kwogera’? Ekyo kiri kityo kubanga ekiseera ekyo si kye kyali ekiseera ekituufu okutandika okunnyonnyola ebintu eby’ekitalo ebyali mu kwolesebwa okwo. Naye leero kikkirizibwa okwogera ku mikisa abantu ba Katonda gye bafuna mu kiseera kino!
10. Lwaki tuyinza okugamba nti waliwo enjawulo wakati “w’olusuku olw’eby’omwoyo” ne “yeekaalu ey’eby’omwoyo”?
10 Tutera okwogera ku “lusuku olw’eby’omwoyo,” naye olusuku olwo kye ki? Ye mbeera ennungi ey’eby’omwoyo gye tulimu etusobozesa okuba mu mirembe ne Katonda awamu ne bakkiriza bannaffe. Kyokka, tusaanidde okukijjukira nti waliwo enjawulo wakati ‘w’olusuku olw’eby’omwoyo’ ne “yeekaalu ey’eby’omwoyo.” Yeekaalu ey’eby’omwoyo ye nteekateeka Katonda gy’ataddewo ey’okusinza okw’amazima. Olusuku olw’eby’omwoyo lwe lulaga abo abasiimibwa mu maaso ga Katonda era abamuweerereza mu yeekaalu ye ey’eby’omwoyo leero.
11. Nkizo ki gye tulina leero?
11 Nga kitusanyusa nnyo okukimanya nti okuva mu 1919, Yakuwa abadde awa abantu abatatuukiridde enkizo okukolera awamu naye mu kugaziya n’okulungiya olusuku olw’eby’omwoyo ku nsi! Naawe weenyigira mu mulimu ogwo? Okiraba nti nkizo ya maanyi okukolera awamu ne Yakuwa mu kuweesa ekitiibwa ‘ekifo ky’entebe y’ebigere bye’?
EKIBIINA KYA YAKUWA KYEYONGERA OKULABIKA OBULUNGI
12. Tumanya tutya nti ebigambo ebiri mu Isaaya 60:17 bituukiridde? (Laba ekifaananyi ku lupapula 7.)
12 Enkyukakyuka ez’ekitalo ezandibaddewo mu kitundu eky’oku nsi eky’ekibiina kya Yakuwa zaayogerwako mu Isaaya 60:17. (Soma.) Abo abakyali abato oba abakyali abapya mu mazima basomye ku nkyukakyuka ezo oba baziwuliddeko okuva ku balala. Naye waliwo baganda baffe ne bannyinaffe bangi abeerabiddeko n’agaabwe ku nkyukakyuka ezo! N’olwekyo tekyewuunyisa nti bakkiriza bannaffe ng’abo bakakafu nti Yakuwa, ng’ayitira mu Kabaka gwe yateekawo, awa ekibiina kye obulagirizi! Bwe tuwulira ebyokulabirako bya bakkiriza bannaffe ng’abo, kinyweza okukkiriza kwaffe era kituleetera okwongera okwesiga Yakuwa.
13. Okusinziira ku Zabbuli 48:12-14 kiki kye tusaanidde okukola?
13 Ka tube nga tumaze bbanga ki mu mazima, tulina okweyongera okubuulira abalala ebikwata ku kibiina kya Yakuwa. Okuba nti tuli mu lusuku olw’eby’omwoyo wadde nga tukyali mu nsi eno embi era eteriimu kwagala kyamagero! Ebintu eby’ekitalo bye tumanyi ku kibiina kya Yakuwa, oba “Sayuuni,” n’ebyo bye tumanyi ku lusuku olw’eby’omwoyo, tusaanidde okubibuulirako abantu ‘ab’emirembe egigenda okujja.’
14, 15. Nkyukakyuka ki ezaakolebwa mu kibiina mu myaka gya 1970, era birungi ki ebivuddemu?
14 Emyaka bwe gizze giyitawo, abo abaludde mu mazima balabye enkyukakyuka nnyingi ezikoleddwa mu kibiina ezireetedde ekitundu eky’oku nsi eky’ekibiina kya Yakuwa okwongera okulabika obulungi. Bajjukira ebiseera ebyo ebibiina lwe byabanga n’omuweereza w’ekibiina mu kifo ky’okubeera n’akakiiko k’abakadde, ensi lwe zaabanga n’omuweereza w’ettabi mu kifo ky’Akakiiko k’Ettabi, era obulagirizi lwe bwaweebwanga pulezidenti wa Watch Tower Society mu kifo ky’okuweebwa Akakiiko Akafuzi ak’Abajulirwa ba Yakuwa. Wadde nga baganda baffe abo baalina abayambi, okutwalira awamu, omuntu omu ye yasalangawo ku ngeri ebintu gye byakolebwangamu mu kibiina, ku ofiisi z’amatabi, ne ku kitebe kyaffe ekikulu. Mu myaka gya 1970, enkyukakyuka zaakolebwa ne kiba nti abakadde abawerako be bakwasibwa obuvunaanyizibwa okusalawo ku bintu ebitali bimu mu kifo ky’okuba nti obuvunaanyizibwa obwo buli ku muntu omu yekka.
15 Enkyukakyuka ezo zivuddemu ebirungi? Yee. Lwaki? Kubanga enkyukyuka ezo zaakolebwa oluvannyuma lw’okwongera okwetegereza enkola abaweereza ba Katonda ab’edda gye baagobereranga nga bwe kiragibwa mu Byawandiikibwa. Mu kifo ky’okuba n’omuntu omu yekka okusalawo ku bintu ebitali bimu mu kibiina kya Yakuwa, engeri ennungi abakadde abatali bamu, oba ‘ebirabo mu bantu,’ ze balina bwe zigattibwa wamu, ziganyula nnyo ekibiina.
16, 17. Nkyukakyuka ki ezikoleddwa mu kibiina gye buvuddeko awo ezikusanyusizza ennyo, era lwaki?
16 Ate era lowooza ku nkyukakyuka ezikoleddwa gye buvuddeko awo, gamba ng’ezo ezikwata ku ndabika y’ebitabo byaffe, ku bintu ebibaamu, ne ku ngeri gye bituusibwa ku bantu. Bwe tuba tubuulira, kitusanyusa nnyo okugaba ebitabo byaffe ebirabika obulungi, ebisikiriza, era ebisobola okuyamba abantu okwaŋŋanga ebizibu bye boolekagana nabyo. Ate era bwe tukozesa tekinologiya ali ku mulembe okutuusa amazima ku bantu abatali bamu, gamba nga tukozesa omukutu gwaffe ogwa jw.org, tuba tukoppa Yakuwa, Oyo ayagala okuwa abantu buli wamu obulagirizi bwe beetaaga ennyo mu kiseera kino.
17 Ate lowooza ku nkyukakyuka eyakolebwa okutusobozesa okuba n’Okusinza kw’Amaka era n’okufuna ebiseera ebisingawo okwesomesa. Okugatta ku ekyo, tusanyuka nnyo bwe tulowooza ne ku nkyukakyuka ezikoleddwa bwe kituuka ku nkuŋŋaana zaffe ennene. Mu butuufu, tusobola okugamba nti buli mwaka ebintu byeyongera kulongooka! Ate era tusanyukira nnyo okutendekebwa kwe tufuna okuyitira mu masomero agatali gamu agateekeddwawo mu kibiina kya Yakuwa. Mu butuufu, Yakuwa y’ali emabega w’enkyukakyuka zino zonna. Buli lukya yeeyongera okulungiya ekibiina kye awamu n’olusuku olw’eby’omwoyo lwe tulimu ne leero!
KY’OYINZA OKUKOLA OKUYAMBAKO MU KULUNGIYA OLUSUKU OLW’EBY’OMWOYO
18, 19. Tuyinza tutya okuyambako mu kwongera okulungiya olusuku olw’eby’omwoyo?
18 Nkizo ya maanyi okukolera awamu ne Yakuwa mu kwongera okulungiya olusuku olw’eby’omwoyo. Ekyo tusobola okukikola nga twenyigira mu bujjuvu mu mulimu gw’okubuulira amawulire amalungi ag’Obwakabaka n’okufuula abantu abayigirizwa. Buli lwe tuyamba omuntu okukulaakulana n’abatizibwa, tuba tuyambyeko mu kugaziya olusuku olw’eby’omwoyo.
19 Ate era tusobola okuyambako mu kulungiya olusuku lwaffe olw’eby’omwoyo nga tufuba okwongera okukulaakulanya engeri ez’Ekikristaayo. Bwe tukola bwe tutyo, tusobola okuleetera abalala nabo okwagala okujja mu lusuku olw’eby’omwoyo. Ng’oggyeeko okuyigiriza abantu Bayibuli, empisa zaffe ennungi nazo zirina kinene kye zikola mu kuyamba abantu okwagala okujja mu kibiina Ekikristaayo, bwe batyo ne bajja eri Katonda ne Kristo.
20. Okusinziira ku Engero 14:35, kiki kye tusaanidde okukola?
20 Nga Yakuwa ne Yesu bateekwa okuba nga basanyufu nnyo okulaba olusuku olw’eby’omwoyo lwe tulimu leero! Essanyu lye tufuna nga tuliko kye tukoze mu kwongera okulungiya olusuku olw’eby’omwoyo lituyamba okulaba essanyu ery’ekitalo lye tujja okufuna nga tukola emirimu egitali gimu okufuula ensi Olusuku lwa Katonda. Ka bulijjo tujjukire ebigambo ebiri mu Engero 14:35, awagamba nti: ‘Omuddu akola eby’amagezi y’aganja eri kabaka.’ N’olwekyo, ka tweyongere okweyisa mu ngeri ey’amagezi nga tufuba okuyambako mu kwongera okulungiya olusuku olw’eby’omwoyo!


text:
BAYIBULI EKYUSA OBULAMU BW’ABANTU
Ebibuuzo Bisatu Byakyusa Obulamu Bwange
YAZAALIBWA: 1949
ENSI: AMERIKA
EBYAFAAYO: YALI ANOONYA EKIGENDERERWA MU BULAMU
OBULAMU BWANGE BWE BWALI:
Nnakulira mu kabuga Ancram, akali mu bukiikakkono bw’essaza lya New York, mu Amerika. Akabuga ako kaalimu faamu z’ente nnyingi. Mu butuufu, ente zaali nnyingi okusinga abantu abaali bakabeeramu.
Ffenna awaka twasabiranga mu kkereziya emu yokka eyali mu kabuga ako. Buli lwa Ssande ku makya, jjajja omusajja yakubanga engatto zange eddagala ne ŋŋenda okusaba nga nnina ka Bayibuli kange akeeru jjajja omukazi ke yampa. Nze ne bato bange twayigirizibwa okukola ennyo, okuyamba baliraanwa baffe, okubassaamu ekitiibwa, n’okusiima ebirungi bye tulina.
Bwe nnakula, nnava awaka ne nfuuka omusomesa. Nnali nneebuuza ebibuuzo bingi ebikwata ku Katonda ne ku bulamu. Abamu ku bayizi bange baalina ebitone eby’enjawulo. Abalala baali tebalina bitone ng’ebyo naye nga bakozi nnyo. Abamu baaliko obulemu ku mibiri gyabwe, naye ng’abalala balamu bulungi. Nnali mpulira ng’ekyo si kya bwenkanya. Ebiseera ebimu abazadde b’abaana abaliko obulemu baagambanga nti, “Katonda ye yayagala omwana wange abeere bw’ati.” Nneebuuzanga ensonga lwaki Katonda aleka abaana abamu ne bazaalibwa nga baliko obulemu, ate nga tewaba kikyamu kyonna kye baba bakoze.
Ate era nneebuuzanga nti, ‘Kintu ki eky’amakulu kye nsaanidde okukola mu bulamu bwange?’ Wadde nga nnali nkulidde mu maka amalungi, nga nsomedde mu masomero amalungi, era nga nkola omulimu gwe njagala, nnawuliranga nti obulamu bwange si bwa makulu ate nga bw’akaseera buseera. Nnali nsuubira okufumbirwa, tuzimbe ennyumba ennungi, nzaaleyo abaana, era nneeyongere okukola okutuusa lwe nnandiwummudde ku mulimu, n’oluvannyuma ntwalibwe mu kifo gye balabiririra bannamukadde. Nneebuuzanga obanga waliyo ekintu ekirala ekikulu mu bulamu.
ENGERI BAYIBULI GYE YAKYUSAAMU OBULAMU BWANGE:
Lumu twagenda e Bulaaya okulambula nga ndi ne basomesa bannange. Twalambula Westminster Abbey, Notre-Dame de Paris, Vatican, ne kkereziya endala entonotono. Buli gye nnagenda nnabuuzanga ebibuuzo byange. Bwe nnakomawo ewaka e Sloatsburg, mu New York, nnagenda mu kkereziya eziwerako naye tewali n’omu yaddamu bibuuzo byange mu ngeri ematiza.
Lumu, omu ku bayizi bange ow’emyaka 12 yajja we nnali n’ambuuza ebibuuzo bisatu. Ekisooka, yambuuza obanga nnali nkimanyi nti Mujulirwa wa Yakuwa. Nnamuddamu nti yee. Eky’okubiri, yambuuza obanga nnali njagala okumanya ebikwata ku Bajulirwa ba Yakuwa. Era nnamudddamu nti yee. N’eky’okusatu, yambuuza gye nnali mbeera. Bwe nnamubuulira, yaŋŋamba nti tuli baliraanwa. Nnali simanyi nti ebibuuzo ebisatu omuwala oyo omuto bye yambuuza byali bigenda kukyusa obulamu bwange emirembe gyonna.
Oluvannyuma lw’ekiseera, yavuga akagaali ke n’ajja ewange n’atandika okunjigiriza Bayibuli. Nnamubuuza ebibuuzo bye nnabuuzanga abakulembeze b’eddiini abawerako. Okwawukana ku bakulembeze b’eddiini abo, omuwala oyo yandaga eby’okuddamu ebimatiza ng’akozesa Bayibuli yange. Nnali sibisomangako mu Bayibuli!
Bye nnayiga mu Bayibuli byandeetera essanyu lingi n’obumativu. Nneewuunya nnyo bwe nnasoma 1 Yokaana 5:19, awagamba nti: “Ensi yonna eri mu buyinza bw’omubi.” Nnasanyuka nnyo okukimanya nti Katonda si y’aleeta okubonaabona okuliwo leero wabula nti Sitaani y’akuleeta, era nti Katonda akoze enteekateeka okukuggyawo. (Okubikkulirwa 21:3, 4) Nnakizuula nti Bayibuli etegeerekeka singa ennyonnyolwa bulungi. Wadde ng’Omujulirwa wa Yakuwa eyali anjigiriza yali wa myaka 12 gyokka, nnagambanga nti amazima gaba mazima k’abe ani ayigiriza.
Wadde kyali kityo, nnali njagala okulaba obanga Abajulirwa ba Yakuwa bakolera ku ebyo bye bayigiriza. Ng’ekyokulabirako, omuwala oyo yakikkaatiriza nti Abakristaayo ab’amazima booleka engeri ennungi gamba ng’ekisa n’obugumiikiriza. (Abaggalatiya 5:22, 23) Nnasalawo okumugezesa ndabe obanga ye kennyini ayoleka engeri ezo. Lumu nnasalawo ntuuke kikeerezi mu kiseera kye twasomerangako, ndabe kye yandikoze. Nnali nneebuuza nti: ‘Omuwala ono anaaba akyanninze? Anaaba anyiize olw’okuba ntuuse kikeerezi?’ Bwe nnaweta emmotoka mu kkubo erigenda ku nnyumba yange, nnamulengera ng’ali ku lubalaza lw’ennyumba yange anninze. Yadduka n’ajja ku mmotoka n’aŋŋamba nti: “Mbadde nnaatera okuddayo eka ŋŋambe maama tukube essimu mu malwaliro oba ku poliisi tulabe oba ofunye ekizibu kyonna kubanga totuukangako kikeerezi. Mbadde nneeraliikiridde!”
Ate olulala, nnamubuuza ekibuuzo kye nnali mmanyi nti kiyinza okuzibuwalira omwana ow’emyaka 12 okuddamu. Nnayagala ndabe oba anaanziramu ng’asinziira ku magezi ge. Bwe nnamubuuza ekibuuzo ekyo, yantunuulira n’aŋŋamba nti: “Ekibuuzo ekyo kizibu nnyo. Ka nkiwandiike, nja kukibuuza bazadde bange.” Omulundi ogwaddako, omuwala oyo yaleeta akatabo akayitibwa Omunaala gw’Omukuumi akaalimu eky’okuddamu mu kibuuzo kye nnali mmubuuziizza. Nneeyongera okwagala ennyo Abajulirwa ba Yakuwa olw’okuba ebitabo byabwe byannyamba okufuna eby’okuddamu ebyesigamiziddwa ku Bayibuli. Omuwala oyo yeeyongera okunjigiriza era nga wayiseewo omwaka gumu, nnabatizibwa ne nfuuka Omujulirwa wa Yakuwa. *
ENGERI GYE ŊŊANYUDDWAMU:
Bwe nnafuna eby’okuddamu mu bibuuzo bye nnali nneebuuza, nnali njagala okubibuulirako abalala. (Matayo 12:35) Mu kusooka, ab’ewaka tebaasanyukira ebyo bye nnali njize, naye oluvannyuma lw’ekiseera baakyusa endowooza yaabwe. Maama yatandika okuyiga Bayibuli, era wadde yafa nga tannabatizibwa, ndi mukakafu nti yali asazeewo okuweereza Yakuwa.
Mu 1978, nnafumbirwa Omujulirwa wa Yakuwa ayitibwa Elias Kazan. Mu 1981, twayitibwa okuweerereza ku Beseri mu Amerika. * Eky’ennaku, twali twakaweereza emyaka ena gyokka, Elias n’afa. Wadde nga nnali nfuuse nnamwandu, nnasigala mpeereza ku Beseri era ekyo kyambudaabuda nnyo kubanga ebirowoozo byange nnabimaliranga ku kuweereza Yakuwa.
Mu 2006, nnafumbirwa Richard Eldred, era nga naye aweerereza ku Beseri. Nze ne Richard tukyaweereza ku Beseri era tugitwala nga nkizo ya maanyi. Bwe nnayiga amazima agakwata ku Katonda, nnafuna eby’okuddamu mu bibuuzo bye nnali nneebuuza era ne nfuna n’ekigendererwa mu bulamu. Bino byonna byasoboka olw’ebibuuzo ebisatu omuwala omuto bye yambuuza.
^ lup. 16 Omuwala ono ne bakulu be baayamba abasomesa baabwe bataano okuyiga Bayibuli ne bafuuka abaweereza ba Yakuwa.
^ lup. 18 Ekigambo “Beseri,” kitegeeza ‘Ennyumba ya Katonda.’ (Olubereberye 28:17, 19) Ofiisi z’Abajulirwa ba Yakuwa mu buli nsi ziyitibwa “Beseri.” Abo abaweerereza ku Beseri bakola emirimu egitali gimu okuwagira omulimu gw’okuyigiriza abantu Bayibuli ogukolebwa Abajulirwa ba Yakuwa.


text:
Essuula 1
1 Pawulo ne Sirwano ne Timoseewo eri ekkanisa ey'Abasessaloniika mu Katonda Kitaffe ne Mukama waffe Yesu Kristo;
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Kitugwanidde okwebazanga Katonda ennaku zonna ku lwammwe, ab'oluganda, nga bwe kisaana, kubanga okukkiriza kwammwe kukula nnyo, n'okwagalana kwa buli muntu ku mmwe mwenna mwekka na mwekka kweyongera;
4 naffe bennyini n'okwenyumiriza ne twenyumiririzanga mu mmwe mu kkanisa za Katonda olw'okugumiikiriza kwammwe n'okukkiriza mu kuyigganyizibwa kwammwe kwonna n'okubonaabona kwe muzibiikiriza;
5 ebyo ke kabonero k'omusango gwa Katonda ogw'ensonga; mulyoke musaanyizibwe obwakabaka bwa Katonda, n'okubonaabona bwe mubonaabonera:
6 oba nga kya nsonga eri Katonda okubasasula okubonaabona abababonyaabonya,
7 era nammwe ababonyaabonyezebwa okubasasula okwesiima awamu naffe, mu kubikkulibwa kwa Mukama waffe Yesu okuva mu ggulu awamu ne bamalayika ab'obuyinza bwe,
8 mu muliro ogwaka, ng'awalana eggwanga abatamanyi Katonda, n'abo abatagondera njiri ya Mukama waffe Yesu:
9 abalibonerezebwa, kwe kuzikirira emirembe n'emirembe okuva mu maaso ga Mukama waffe ne mu kitiibwa ky'amaanyi ge,
10 bw'alijja okuweebwa ekitiibwa mu batukuvu be, n'okwewuunyizibwa mu bonna abakkiriza (kubanga okutegeeza kwaffe gye muli kwakkirizibwa) ku lunaku luli.
11 Kyetuva tubasabira ennaku zonna, Katonda waffe abasaanyize okuyitibwa kwammwe, era atuukirize n'amaanyi buli kye mwagala eky'obulungi na buli mulimu ogw'okukkiriza;
12 erinnya lya Mukama waffe Yesu liryoke liweebwe ekitiibwa mu mmwe, era nammwe mu ye, ng'ekisa kya Katonda waffe ne Mukama waffe Yesu Kristo bwe kiri.


text:
ESSOMO 25
Lwaki Ebizimbe by’Obwakabaka Bizimbibwa era Bizimbibwa Bitya?
Ebizimbe mwe tukuŋŋaanira biyitibwa “Ebizimbe by’Obwakabaka.” Erinnya eryo lituukirawo kubanga Obwakabaka ye nsonga enkulu eyogerwako mu nkuŋŋaana zaffe, era gwe gwali omutwe omukulu mu kubuulira kwa Yesu.
Ebikolerwamu bitumbula okusinza okw’amazima. Mu bizimbe ebyo Abajulirwa ba Yakuwa mwe basinziira okubunyisa amawulire amalungi ag’Obwakabaka. (Matayo 24:14) Ebizimbe by’Obwakabaka byonna tebifaanagana; ebimu biba binene ate ebirala biba bitonotono. Bingi ku byo bikuŋŋaaniramu ebibiina ebisukka mu kimu. Mu myaka egiyise Ebizimbe by’Obwakabaka bingi nnyo bizimbiddwa (ebizimbe nga bitaano buli lunaku) okusobola okuba n’ebizimbe ebimala olw’omuwendo gw’ababuulizi n’ogw’ebibiina ogweyongedde. Kino tusobodde tutya okukikola?
Ssente ezibizimba ziweebwayo kyeyagalire. Ssente ezo ziweerezebwa ku ofiisi y’ettabi ne zisobola okuyamba ebibiina ebyetaaga okuzimba oba okuddaabiriza Ebizimbe by’Obwakabaka.
Bizimbibwa bannakyewa. Mu nsi nnyingi eriyo Ab’oluganda Abakola ogw’Okuzimba Ebizimbe by’Obwakabaka. Ab’oluganda abo bagenda mu bitundu eby’enjawulo, omuli n’ebyo ebyesudde ennyo, okuzimba Ebizimbe by’Obwakabaka n’okutendeka ab’oluganda ab’omu bitundu ebyo mu mulimu gw’okuzimba. Mu nsi endala eriyo Obukiiko Obukola ku by’Okuzimba, nga buno bwe bulabirira omulimu gw’okuzimba n’okuddaabiriza Ebizimbe by’Obwakabaka mu bitundu bye buvunaanyizibwako. Abakadde abalina obumanyirivu bawa ebibiina obulagirizi obwetaagisa, era ab’oluganda abalala abamanyi eby’okuzimba nabo bayambako mu kuzimba. Ab’oluganda bangi mu kibiina ekiba kizimba beewaayo nga bannakyewa okukola emirimu egitali gimu. Omulimu guno gusobodde okugenda mu maaso olw’okuba Yakuwa awa abantu be omwoyo gwe era nga nabo bagwenyigiddemu n’omutima gwabwe gwonna.
Lwaki ebizimbe mwe tukuŋŋaanira biyitibwa Ebizimbe by’Obwakabaka?
Tusobodde tutya okuzimba Ebizimbe by’Obwakabaka mu nsi yonna?


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
40 Awo Yakuwa n’agamba Musa nti:
2 “Ku lunaku olusooka olw’omwezi ogusooka, ojja kusimba weema entukuvu, weema ey’okusisinkaniramu.+
3 Ojja kugiteekamu essanduuko ey’Obujulirwa+ era osseemu olutimbe+ lusiikirize Essanduuko.
4 Ojja kuyingiza emmeeza+ ogiteekeko ebintu ebirina okugibeerako, era ojja kuyingiza ekikondo ky’ettaala+ okoleeze ettaala zaakyo.+
5 Ojja kuteeka ekyoto ekya zzaabu eky’okwotererezangako obubaani+ mu maaso g’essanduuko ey’Obujulirwa, era oteeke olutimbe mu mulyango oguyingira mu weema entukuvu.+
6 “Ojja kuteeka ekyoto eky’ebiweebwayo ebyokebwa+ mu maaso g’omulyango oguyingira mu weema entukuvu, weema ey’okusisinkaniramu,
7 era oteeke ebbenseni wakati wa weema ey’okusisinkaniramu n’ekyoto, era ogiteekemu amazzi.+
8 Oluvannyuma ojja kukola oluggya+ okwetooloola weema entukuvu, era oteeke olutimbe+ mu mulyango gw’oluggya.
9 Ojja kuddira amafuta amatukuvu+ ogafuke ku weema entukuvu ne ku bintu byonna ebigirimu,+ era ojja kugitukuza n’ebintu byayo byonna efuuke ntukuvu.
10 Ojja kufuka amafuta ku kyoto eky’ebiweebwayo ebyokebwa ne ku bintu byakyo byonna okitukuze kifuuke ekyoto ekitukuvu ennyo.+
11 Ojja kufuka amafuta ku bbenseni ne ku kintu kw’etuula ogitukuze.
12 “Ojja kuleeta Alooni ne batabani be ku mulyango oguyingira mu weema ey’okusisinkaniramu obagambe banaabe amazzi.+
13 Era ojja kwambaza Alooni ebyambalo ebitukuvu,+ omufukeko amafuta+ omutukuze ampeereze nga kabona.
14 Oluvannyuma ojja kuleeta batabani be obambaze amakanzu.+
15 Ojja kubafukako amafuta nga bwe wafuse amafuta ku kitaabwe,+ bampeereze nga bakabona, era okufukibwako amafuta kujja kubafuula bakabona olubeerera mu mirembe gyabwe gyonna.”+
16 Musa yakola byonna nga Yakuwa bwe yamulagira.+ Bw’atyo bwe yakolera ddala.
17 Ku lunaku olusooka olw’omwezi ogusooka, mu mwaka ogw’okubiri, weema entukuvu yasimbibwa.+
18 Musa bwe yali asimba weema entukuvu, yassa wansi obutoffaali bwayo obulimu ebituli,+ n’asimba fuleemu zaayo,+ n’ateekamu emiti gyayo,+ era n’ayimiriza empagi zaayo.
19 Yassa ku weema+ eky’okubikkako era n’ayongerako eky’okubikkako+ ekirala kungulu nga Yakuwa bwe yamulagira.
20 Oluvannyuma yaddira ebipande by’amayinja ebiriko Obujulirwa+ n’abiteeka mu Ssanduuko,+ n’ayingiza emisituliro+ mu Ssanduuko, era n’agissaako eky’okubikkako.+
21 Awo n’ayingiza Essanduuko mu weema entukuvu n’assaawo olutimbe+ olwawulamu lusiikirize essanduuko ey’Obujulirwa,+ nga Yakuwa bwe yamulagira.
22 Bwe yamala, n’ateeka emmeeza+ mu weema ey’okusisinkaniramu ku luuyi lwa weema entukuvu olw’ebukiikakkono ebweru w’olutimbe,
23 n’agiteekako emigaati+ mu maaso ga Yakuwa, nga Yakuwa bwe yamulagira.
24 Awo n’ateeka ekikondo ky’ettaala+ mu weema ey’okusisinkaniramu mu maaso g’emmeeza ku luuyi lwa weema entukuvu olw’ebukiikaddyo.
25 N’akoleeza ettaala+ mu maaso ga Yakuwa, nga Yakuwa bwe yamulagira.
26 Awo n’ateeka ekyoto ekya zzaabu+ mu weema ey’okusisinkaniramu mu maaso g’olutimbe,
27 okusobola okukyotererezaako+ obubaani obw’akaloosa,+ nga Yakuwa bwe yamulagira.
28 Oluvannyuma yateeka olutimbe+ mu mulyango oguyingira mu weema.
29 Yateeka ekyoto ky’ebiweebwayo ebyokebwa+ ku mulyango oguyingira mu weema entukuvu, weema ey’okusisinkaniramu, asobole okukiweerangako ebiweebwayo ebyokebwa+ n’ebiweebwayo eby’emmere ey’empeke, nga Yakuwa bwe yamulagira.
30 Oluvannyuma yateeka ebbenseni wakati wa weema ey’okusisinkaniramu n’ekyoto era n’agiteekamu amazzi ag’okunaaba.+
31 Musa ne Alooni ne batabani be baanaabiranga awo engalo zaabwe n’ebigere byabwe.
32 Buli lwe baabanga bagenda okuyingira mu weema ey’okusisinkaniramu oba buli lwe baabanga basemberera ekyoto, baanaabanga+ nga Yakuwa bwe yalagira Musa.
33 Ku nkomerero yakola oluggya+ okwetooloola weema entukuvu n’ekyoto era n’ateeka olutimbe mu mulyango gw’oluggya.+
Bw’atyo Musa n’amaliriza omulimu.
34 Awo ekire ne kibikka weema ey’okusisinkaniramu era ekitiibwa kya Yakuwa ne kijjula weema entukuvu.+
35 Musa teyasobola kuyingira mu weema ey’okusisinkaniramu kubanga ekire kyagisigalako era ekitiibwa kya Yakuwa kyali kijjudde mu weema entukuvu.+
36 Ekire bwe kyasitukanga okuva ku weema entukuvu nga n’Abayisirayiri basitula okuva we baabanga basiisidde. Bwe kityo bwe kyabanga ku lugendo lwabwe lwonna.+
37 Naye ekire bwe kitaasitukanga, nabo tebaasitulanga kuva we baabanga basiisidde okutuusa ku lunaku lwe kyasitukanga.+
38 Ekire kya Yakuwa kyabeeranga ku weema entukuvu emisana, ate ekiro omuliro gwe gwagibeerangako, era byalabibwanga ab’ennyumba ya Isirayiri yonna ku lugenda lwabwe lwonna.+
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Okuva 40
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg